Kisah Penemuan Semula Titanic

Selepas Titanic karam, waris mangsa yang terlibat bersepakat untuk menaikkan kembali kapal tersebut. Sebilangan ahli keluarga ternama seperti Astor, Widener dan Guggeinheim menubuhkan satu konsortium untuk melaksanakan projek ini. Mereka telah melantik Merritt and Chapman Derrick and Wrecking Company untuk menaikkan semula kapal Titanic. Namun, disebabkan kekurangan teknologi dan tercetusnya P3rang Dunia Pertama, projek ini tertangguh.

Pada Mac 1914 seorang arkitek dari Denver, Charles A Smith telah mengutarakan idea beliau untuk menaikkan semula kapal Titanic. Beliau menggunakan sebuah kapal selam elektromagnetik untuk menaikkan kapal tersebut. Namun, kosnya yang mahal sekitar 1.5 Juta USD ( 35 Juta USD pada hari ini) membuatkan kos tersebut seakan tidak relevan.

Usaha untuk menaikkan kapal Titanic tertangguh sehinggalah menjelang 60an. Sebuah syarikat bernama Titanic Salvage Company yang dianggotai oleh sebilangan hartawan dari Berlin dibentuk bagi merealisasikan projek ini. Mereka bercadang untuk mengapungkan semula kapal ini dengan menggunakan belon helium.

Namun projek ini sekali lagi ditangguhkan kerana mendapat bantahan dari orang ramai terutamanya para saintis. Mereka menyatakan bahawa idea ini tidak logik kerana untuk mendapatkan tenaga menaikkan Titanic menggunakan belon, ianya mengambil masa selama 10 tahun.

Menjelang tahun 1978,Syarikat Walt Disney dan National Geographic  berminat untuk menaikkan semula Titanic dengan menggunakan kapal selam Aluminaut namun gagal dilaksanakan.

Setahun selepas itu, seorang taikun dari British, Sir James Goldsmith telah melabur di dalam sebuah syarikat untuk melaksanakan projek Titanic ini sebagai modal untuk beliau untuk menubuhkan sebuah majalah baharu, Now!. Sebuah ekspedisi ke lokasi Titanic juga turut dirancang, namun disebabkan faktor kewangan, projek ini akhirnya gagal dilaksanakan.

Pada 17 Julai 1980, sebuah ekspedisi dijalankan yang dibiayai oleh taikun minyak, Jack Grimm. Bagi membiayai ekspedisi ini, Grimm telah menjual hak penyiaran projek ini kepada William Morris Agency dan turut mendapatkan khidmat Orson Welles bagi membikin sebuah dokumentari projek ini. Grimm juga turut mendapat sokongan daripada Universiti Columbia. Dr William B. Ryan turut dilantik sebagai konsultan projek ini.

Ekspedisi pertama dijalankan sekitar Ogos 1980 namun gagal. Ini kerana sepanjang ekspedisi tersebut, banyak alatan mereka rosak disebabkan cuaca buruk. Walaubagaimanapun, mereka berjaya menjejak lokasi Titanic dalam radius 500 kilometer persegi dan 14 titik kebarangkalian tempat Titanic.

Ekspedisi kedua dijalankan pada Jun 1981. Walaupun menghadapi cuaca buruk, mereka berjaya tiba di 14 lokasi tersebut. Namun, mereka gagal menjumpai kapal tersebut. Pada satu ketika, Grimm mendakwa bahawa beliau menjumpai kipas kapal Titanic, namun dinafikan oleh para saintis.

Pada Jun 1983, Grimm melakukan ekspedisi beliau yang ketiga. Hasilnya tetap sama, mereka gagal menjejaki kapal tersebut. Dua kapal sona, SEA Marc dan Deep Tow melalui tempat bangkai Titanic berada namun gagal untuk mengesan lokasi kapal itu.

Pada 1985, Dr Robert Ballard, seorang pakar lautan sedang melakukan ekspedisi untuk menjejaki dua buah kapal, iaitu USS Scorpion dan USS Thrasher. Beliau berjaya menemui kedua-dua kapal tersebut dan ekspedisi berbaki 12 hari. Dalam masa 12 hari itu, beliau bercita-cita untuk menjejaki kapal Titanic setelah ekspedisi pertamanya gagal pada tahun 1977.

Oleh itu, beliau telah mendapatkan agensi pakar laut yang berpengkalan di Perancis, IFREMER. Agensi tersebut telah menwarkan teknologi sonar kepada Ballard bagi menjejaki kapal itu. Ballard telah mengupah sebuah pasukan dipanggil Le Surroit menjejaki kapal. Namun, mereka tidak menjumpai apa-apa walhal lokasi mereka hanya beberapa ratus meter sahaja dari lokasi Titanic.

Menyedari pencarian demi pencarian tidak membuahkan hasil, Ballard terus mengkaji lokasi Titanic berdasarkan puing-puing kapal. Pada jam 12.48 tengah malam 1 September 1985, Ballard akhirnya menemui bangkai Titanic buat kali pertama sejak tenggelamnya kapal tersebut.

Pada mulanya, mereka menjumpai bahagian pendandang kapal dan seterusnya barulah mereka menjumpai bahagian hadapan kapal yang menjadi bahagian ikonik Titanic.  Malah, di dalam penemuan inilah buat kali pertama para pakar mengetahui bahawa kapal ini terb3lah dua. Gambar-gambar yang dirakam ini dihantar ke pusat dan menjadi tajuk utama berita di seluruh dunia.

Penemuan kapal Titanic ini telah membuka satu dimensi baru buat sejarah Titanic yang selama ini sepi dan seterusnya mengispirasikan filem Titanic yang diterbitkan 12 tahun kemudian.


Menteri Agama Kata Dong Zong Tidak Rasis…

Malaysia merupakan negara yang masih muda. Walaupun sudah 63 tahun mencapai kemerdekaan, rangka kerja sosial masih lagi dalam keadaan cacamarba. Melayu, Cina dan India dilihat mempunyai keinginan, kemahuan dan keperluan yang berlainan. Percanggahan sedemikianlah mewujudkan pertelagahan dan ketidaksetujuan. Situasi sekarang tidak tumpah seperti tanah, pasir dan gambut. Jika tidak digaulkan, hanya masa sahaja boleh meratakan campuran tersebut.

Senang kata, Malaysia tidak menggaulkan tiga bangsa utamanya. Sudahlah sejarah dari awal lagi berlainan, bahasa pun tidak sama juga. Pandangna umum mungkin boleh meremehkan perkara ini. Namun begitu, kesannya jelas sepertimana yang boleh dilihat dalam isu berkaitan Jawi. Kalau masih ingat, isu Jawi sangat berkait dengan papan tanda jalan yang mana perlahan-lahan menghapuskan skrip bersejarah tersebut demi bahasa lain (Sinar Harian, 2018).

Disebabkan itulah orang cepat marah bila beberapa mukasurat berkaitan khat Jawi di Sekolah Cina dipertikaikan. Bukan helaian yang dimarahnya – ataupun keengganan untuk belajar. Tetapi kelantangan halus dan nyata setelah sekian lama yang menggalakkan kepanasan sebegitu. Kalau tiada angin, masakan pokok bergoyang.

Untuk menenangkan keadaan, datang pula seorang menteri yang mengatakan bahawa Dong Jiao Zong tidak r4sis kerana “isu dibangkitkan adalah kaedah perlaksanaan pembelajaran yang memerlukan perbincangan secara konstruktif.” (Fion, 2020).

Entah bagaimana pula satu perbincangan boleh konstruktif apabila Jawi pada asalnya ditolak kerana takut masuk Islam (Alfian, Z.M.T., 2019). Seolah-olah belajar Jawi menyebabkan orang Cina peluk Islam secara senyap-senyap, sama sepertimana yang sosial pernah kecam ketakutan berlebih-lebihan Melayu terhadap salib.

Orang pun sudah jemu dengan sifat Dong Zong. Kebosanan masyarakat sedemikian menunjukkan betapa r4sisnya Dong Zong, kerana papan tanda perniagaan boleh saja dilayangkan Jawi. Apabila suruh belajar, melenting pula. Malah di India pun, khat Urdu sering digunakan untuk tajuk filem, bangunan kerajaan dan papan tanda jalanraya (Shahran, 2020).

Tidak cukup dengan menentang pembelajaran khat, Dong Zong juga cuba membuat himpunan anti-Jawi (NST, 2019). Kelantangan sedemikian mengundang amarah orang ramai, dengan campuran isu-isu lain lagi.

Tidak peliklah apabila Suruhanjaya Komunikasi dan Multimedia mengesan ancaman serius terhadap Dong Zong (Adib, 2019). Dengan perkembangan sedia ada, Mufti Perlis sendiri berpendapat bahawa Dong Zong sudah melampau sambil memb4h4y4kan negara dengan perilaku tiada beza seperti LTTE (Fadli, 2020).

Dong Zong wajar dikalungkan anugerah kerana berjaya membuatkan isu yang mungkin berkekalan selama 30 tahun hanya kerana tiga mukasurat sahaja. Dengan masyarakat menyokong keengganan mereka melabel Jawi sebagai tiada halatuju (tidak berguna), api yang marak disimbah lagi dengan minyak. Itulah perbincangan yang konstruktif menurut seorang menteri di Jabatan Perdana Menteri berkaitan Hal Ehwal Agama.

Kronologi mudah meletakkan Dong Jiao Zong tolak Jawi kerana takut masuk Islam. Untuk menyuarakan keengganan belajar Jawi, mereka sudi berdemonstrasi. Pada masa yang sama setelah berzaman-zaman menjulang papan tanda berhiaskan Jawi. Kerana satu skrip kebudayaan silam yang hanya dicadangkan Melayu supaya pelihara, suatu negara hampir bergolak. Dan lucunya, perkara sebegini pernah berlaku.

Unsur r4sisme dalam Dong Jiao Zong perlu dipetik sejauh 32 tahun sebekum 2019 apabila pihak polis terpaksa memberk4s 119 orang dalam suatu operasi besar-besaran. Pada masa itu menteri yang mengatakan Dong Zong tidak rasis baru saja menyambut hari kelahirannya yang ke-23. Dan Perdana Menteri pada masa itu pun Dr Mahathir juga.

Operasi Lalang bermula sejurus sahaja beliau berjaya menangkis kejutan daripada Tengku Razaleigh Hamzah dan Musa Hitam. Perlu diulangi bahawa Anwar Ibrahim sebagai Menteri Pendidikan melaksanakan beberapa dasar yang mengutamakan bahasa Melayu pada masa itu. Dan sekali lagi propaganda masuk Islam dimainkan juga pada masa itu (Weiss, 2005).

Perlantikan 100 staf ke sekolah-sekolah rendah Cina telah menyebabkan pertelagahan. Beberapa juak politik mempersoalkan kelayakan 100 orang ini atas latar belakang bukan daripada Sekolah Cina. Dan pada 11 Oktober 1987, seramai 2,000 orang berhimpun di Bangunan Persatuan Hainan bersebelahan dengan Kuil Thean Hou, Kuala Lumpur. Individu-individu yang turut serta datang daripada parti MCA dan DAP, serta Gerakan. Kesemuanya memberikan sokongan kental kepada himpunan yang dianjurkan tidak lain tidak bukan Dong Jiao Zong.

Tuntutan mereka mudah: boikot sekolah Cina selama tiga hari jika kerajaan tidak menyelesaikan isu perlantikan sedemikian (Crouch, 1996)

Mungkin bagi Mujahid Yusuf Rawa, perkauman ialah “organisasi bersifatkan perkauman tetapi cuba bersembunyi di sebalik pengaruh agama” sepertimana yang pernah diperkatakan terhadap ISMA dahulu (Ahmad Fadli, 2014).

Dengan kata pendek: Dong Zong berbincang secara konstruktif. ISMA dan PERKASA r4sis.

RUJUKAN:

Adib, P. (2019, December 30). Gobind: Serious threats made against Dong Zong. Retrieved from https://www.nst.com.my/news/nation/2019/12/552053/gobind-serious-threats-made-against-dong-zong

Ahmad Fadli, K.C. (2014, July 11). Mujahid: ISMA lebih perkauman daripada PERKASA. Retrieved from https://www.malaysiakini.com/news/268386

Crouch, H.A. (1996). Government and Society in Malaysia. Cornell University Press. Pp. 107-109. ISBN 978-0801483103.

Fadli, M. (2020, January 3). Perlis mufti urges govt to ban ‘dangerous’ Dong Zong. Retrieved from https://www.freemalaysiatoday.com/category/nation/2020/01/03/perlis-mufti-urges-govt-to-ban-dangerous-dong-zong/

Fion, Y. (2020, January 15). Dong Jiao Zong tak r4sis, tak tolak pelajaran Jawi – Mujahid. Retrieved from https://www.malaysiakini.com/news/507279

MT Webmaster. (2019, December 24). Dec 28 Anti-Jawi Protest To Go On. Retrieved from https://www.malaysia-today.net/2019/12/24/dec-28-anti-jawi-protest-to-go-on/

NST. (2019, December 23). Dong Jiao Zong urged to call off anti-Jawi rally. Retrieved from https://www.nst.com.my/news/nation/2019/12/550353/dong-jiao-zong-urged-call-anti-jawi-rally

Alfian, Z.M.T. (2019, December 17). Bantahan kepada Jawi kerana takutkan Islamisasi, kata Dong Jiao Zong. Retrieved from https://www.themalaysianinsight.com/bahasa/s/208455

Shahran, R. (2020, January 5). Time to let khat and Dong Zong issues rest. Retrieved from https://www.nst.com.my/opinion/letters/2020/01/553497/time-let-khat-and-dong-zong-issues-rest

Sinar Harian. (2018, November 18). Kenapa tukar tulisan jawi di papan tanda jalan? Retrieved from http://www.astroawani.com/berita-malaysia/kenapa-tukar-tulisan-jawi-di-papan-tanda-jalan-191425

Weiss, M.L. (2005). Pr0test and Possibilities: Civil Society and Coalitions for Political Change in Malaysia. Standford University Press. P. 124. ISBN 978-0804752954.


Panduan Pemakanan Pesakit Di Wad

“Misi, kenapa ayah saya (pesakit) tak boleh makan?”

Acapkali apabila kita mendengar khabar bahawa ada seorang kenalan atau ahli keluarga kita jatuh sakit dan dimasukkan ke wad, fitrah dalam diri kita adalah untuk melawat dan bertanya khabar kepada pesakit tersebut sekerap yang mungkin.

Dan juga menjadi lumrah dan norma untuk kita membawa beberapa buah tangan kepada pesakit sebagai suatu tanda ingatan dan harapan untuk pesakit lekas sembuh. Budaya membawa buah tangan ini adalah suatu perkara yang digalakkan oleh dalam Islam melalui adab menziarahi pesakit dan juga suatu adat budaya kita sebagai rakyat Malaysia.

Namun begitu, terdapat beberapa garis panduan tentang apa yang perlu kita bawa untuk pesakit, terutamanya dari segi makanan.

Dapatkan pengesahan doktor

Sebelum kita nak bawa apa jua buah tangan sekalipun, kita harus dapatkan pandangan dan pengesahan doktor yang terlibat dalam perawatan pesakit. Ini adalah kerana kita nak pastikan bahawa buah tangan yang kita bawa itu (sama ada makanan atau barangan) tidak akan menjejaskan keadaan pesakit sehingga menjadi lebih teruk. Sebagai contoh, pesakit mungkin mempunyai alahan terhadap beberapa jenis makanan tertentu, alahan terhadap debunga, infeksi yang diperolehi dari luar dan juga perkara yang boleh menjejaskan kesihatan mental dan fizikal pesakit terhadap perawatan yang sedang dijalankan. Sebarang nasihat dan larangan seorang doktor adalah berasaskan pengetahuan dan pengalamannya terhadap kesihatan dan penyembuhan pesakit. Sebagai contoh mudah, jika doktor melarang kita untuk membawa air kosong dari rumah, ini mungkin bermakna pesakit mudah atau  telah terjejas dengan pencemaran air di kawasan rumah dan kediamannya.

Pesakit yang berpuasa

Sebahagian pesakit yang telah dimasukkan ke wad mungkin akan menjalani satu fasa berpuasa atau kita panggil, nil by mouth (NBM). NBM ini bukanlah suatu proses yang dijalankan sama seperti seseorang individu berpuasa di bulan Ramadhan. Istilah NBM ini lebih merujuk kepada larangan pemberian makanan atau minuman menerusi mulut (oral), hidung (nasal) dan saluran di perut (gastro). Ia bertujuan untuk :

iii) Merehatkan aktiviti gastrousus (salur pemakanan)

Bagi kes NBM ini, pesakit sememangnya dilarang mengambil sebarang makanan dan minuman, walaupun dalam kuantiti yang sedikit, melainkan dengan kebenaran doktor, jururawat atau pakar pemakanan (dietitian). Pelbagai komplikasi boleh berlaku kepada pesakit sekiranya fasa NBM ini diabaikan. Malang sekali, terdapat sebilangan ‘pakar’ di luar sana yang memberi pesakit makanan dan minuman secara ‘seludup’ akibat daripada perasaan kasihan. Namun tidak mereka mengetahui bahawa seandainya makanan tersebut masuk ke dalam paru-paru pesakit, kesannya adalah amat teruk dan pesakit besar kemungkinan memerlukan intubasi (kemasukan tiub pernafasan) dan mesin pernafasan mekanikal. Usah risau, NBM hanya dilakukan mengikut tempoh masa tertentu sahaja. Selesai fasa NBM ini, pesakit akan dibenarkan makan dan minum sesuai dengan keadaan pesakit.

Had pemakanan

Ada juga beberapa kes yang memerlukan pesakit untuk diberi makanan dan minuman pada kadar terhad. Lazimnya ia digelar sebagai restiction of fluid (ROF) dan seringkali dilakukan kepada pesakit yang mempunyai masalah jantung, buah pinggang, kesesakan pernafasan serta pesakit obes. Ini adalah untuk mengawal berat badan, kandungan cecair didalam badan supaya ia tidak menjejaskan fungsi sistem badan yang normal. Setiap pengeluaran dan pengambilan cecair (dan makanan) oleh pesakit akan dicatit dan direkod secara terperinci. Sebagai contoh, pesakit yang mempunyai masalah kegagalan jantung perlu dihadkan pengambilan cecair bagi mengurangkan bebanan jantungnya untuk mengepam darah ke seluruh badan.

Jenis pemakanan yang sesuai

Sesetengah pesakit memerlukan pelan diet (pemakanan) yang sesuai dengan diri dan kesihatannya. Sebagai contoh, pesakit yang mempunyai masalah kencing manis tidak boleh mengambil makanan manis (melainkan dalam keadaan hypo), pesakit darah tinggi tidak boleh mengamalkan diet tinggi kandungan garam, pesakit gout tak boleh mengamalkan diet makanan laut, pesakit obes perlu mengawal kandungan peratusan karbohidrat dalam diet, dan sebagainya. Ini adalah untuk memastikan pemakanan pesakit tidak akan menjejaskan kesihatan dan penyembuhan pesakit untuk jangka masa pendek dan panjang. Oleh itu, dapatkan nasihat doktor sebelum kita beri pesakit makan makanan yang dibawa dari luar.

Ubatan suplemen luar

Dalam zaman serba canggih ini, terdapat pelbagai jenis suplemen yang mendakwa mampu memberikan kesihatan optimum kepada pesakit. Ada yang kata ia mampu menyembuhkan masalah jantung, kegagalan ginjal, kencing manis, angin ahmar dan banyak lagi. Namun, disebalik ‘keajaiban’ produk ini, kebanyakan daripadanya adalah produk yang dihasilkan tanpa sebarang pengawalan rapi, bahan terlarang dan merbahaya, mempunyai campuran yang meragukan, serta tidak mendapat jaminan dan pengesahan daripada Kementerian Kesihatan Malaysia. Kebanyakan produk ini juga sebenarnya menawarkan satu kebaikan diselindung sepuluh kemudaratan. Oleh kerana itulah, kami menegaskan supaya tidak mengambil sebarang suplemen tanpa pengetahuan doktor, terutamanya jika anda atau kenalan anda sedang menjalani rawatan di institusi kesihatan. Ini adalah kerana suplemen yang diambil berkemungkinan besar akan mengganggu sistem badan, menjejaskan perawatan yang dijalani serta mengakibatkan kesan sampingan yang tidak boleh dikendali. Juga, jangan sesekali mencampurkan pelbagai jenis suplemen dalam amalan pemakanan anda. Ia bagaikan mencampurkan racun dan toksik dalam badan anda.

Pantang larang dan makanan yang digalakkan

Pengamalan pantang larang dan tradisi turun-temurun sebenarnya telah lama sinonim dengan gaya hidup kita sebagai rakyat Malaysia. Namun begitu, masih banyak lagi amalan dan pantang-larang yang masih tidak dapat dikenalpasti kesahihan dan keberkesanannya dari sudut perubatan. Pihak hospital hanya akan menggalakkan amalan yang telah dikenalpasti sifat perubatannya demi kesihatan pesakit. Sebagai contoh, amalan mengambil minuman 100 Plus dan jus pucuk betik merupakan satu diet yang digalakkan bagi pesakit denggi. Ini adalah kerana air 100 Plus didapati mampu meningkatkan kadar elektrolit dalam darah, dan jus pucuk betik telah dikaji mampu meningkatkan bilangan platelet dalam darah. Ia bukanlah satu jaminan 100% namun ia bersifat membantu dalam meningkatkan keberkesanan perawatan.

Begitu juga dengan kes makanan tinggi protein (contohnya telur) bagi pesakit yang mengalami luka (pembedahan ataupun trauma). Secara saintifiknya, protein membantu dalam penyembuhan luka dan pembentukan sel yang tercedera. Namun begitu, terdapat sebilangan masyarakat yang berpendapat bahawa makanan seperti telur akan mengakibatkan kegatalan pada luka. Maka, apa yang digalakkan oleh pakar kesihatan adalah untuk mengesyorkan makanan tinggi protein yang lain seperti daging dan isi ikan.

Pengamalan pantang larang dan tradisi ini bukanlah suatu perkara yang dianggap salah, namun ia lebih digalakkan untuk dipraktikkan hanya selepas pesakit telah sembuh dan telah dibenarkan balik ke rumah.

#AC #SNJoker


Kehidupan Manusia 100, 000 Tahun Yang Lalu

Tutup mata sekejap. Kosongkan minda. Lapangkan jiwa. Dan berimaginasi sebentar – apabila kalian buka mata kembali, kalian berada di zaman prasejarah sekitar 100,000 tahun dahulu. Pada masa itu, semua mercu tanda agung belum dibina. Piramid pun tidak wujud. Yang wujud hanya air, tanah dan pokok bersama manusia dan haiwan.

Tiada langsung konsep sewa. PTPTN pun tiada. Ayam tidak perlu disembunyi dibawah timbunan nasi. Tetapi berani jamin mesti ada perempuan kena tinggal macam kalian yang sedang baca… dan ada lelaki kena friendzone. Itu lumrah.

Jadi apa aktiviti harian kalian?

Dunia pada waktu ini sudah lama masuk dalam Zaman Batu Tengah, ketika era Paleolitik yang serba menca.bar.

Manusia di sekeliling pula sangat cekap dalam bab kemahiran berfikir. Semua mampu merancang, mengatur strategi (untuk mencapai matlamat) dan berinovasi bagi kemudahan sendiri (McBrearty & Brooks, 2000).

Dari segi budaya pula, manusia mengamalkan seni yang hebat. Wanita sungguh lengkap dengan perhiasan diri yang dianggap berdarjat pada masa itu. Emas belum memiliki nilai lagi. Jadi wanita-wanita ketika itu membµrµ kemewahan lain.

Pertama sekali, tempat tinggal memang sangat penting untuk berteduh daripada ben.cana, binatang, cuaca dan orang kebin.a.tangan. Ini akan jadi aktiviti harian kalian. Kalau belum bina rumah, kena bina dulu menggunakan peralatan batu atau tulang bagi membangunkan sebuah pondok atau khemah.

Mesti ada yang fikir – kenapa pondok? Kenapa khemah? Kerana manusia zaman Paleolitik memang suka berpindah-randah ikut peluang ekonomi (samalah macam hari ini). Cuma dulu orang lebih mencari makanan. Haiwan selalu bermigrasi. Industri tanaman masih belum diamalkan secara meluas. Jadi bukan semua orang tahu.

Sekadar pengetahuan, amalan pertanian bermula sekitar 23,000 tahun lalu (Beaumont, 2015). Pertanian mengambil masa sangat lama untuk menjadi sebuah industri umum. Jadi sekitar 100,000 tahun lalu, majoriti besar tidak pandai bertani… mereka hanya tahu bercµcµk tanam (tetapi terkejut tengok tanaman tidak menjadi kerana musim salah misalnya).

Jadi mereka ikut migrasi haiwan dan akan berjumpa dengan suku atau keluarga lain. Ada masanya dua suku ini akan berganding… dan ada masanya akan berper.ang.

Kalau berganding, memang kena bahagi hasillah. Mana boleh ambil seorang. Dan memang selalu mereka akan berganding, sebab bukan senang nak lawan dengan gajah mammoth misalnya. Daging gajah mammoth ini pula kena masak betul-betul, bukan macam daging kerbau liar atau pelanduk (Zhang, 2019).

Hasil hutan pun kena pungut untuk mewarnai rasa, contohnya buah beri, kacang dan biji (seed). Kalau pandai, mereka akan menjala ikan sebagai sumber protein.

Selain daripada makanan, orang prasejarah juga menunjukkan budaya pendewaan tertentu. Ramai menggunakan bahan semulajadi seperti ochre yang dicampur air dan lemak untuk melukis. Seni lukis menjadi “diari hidup”, mungkin sebagai tanda komunikasi.

Ada kajian menyatakan mereka akan memulakan api dalam gua terlebih dahulu. Api akan mengurangkan bekalan oksigen gua. Apabila kekurangan oksigen, mereka pun akan mengelamun macam-macam tetapi dalam keadaan sedar. Inilah masa mereka akan melukis (Pettitt, 2021).

Inilah amalan semasa zaman prasejarah dulu. Memang lasak dan berfizikal, dengan jangka hay.at lebih singkat untuk dibandingkan dengan hari ini. Sesiapa yang hidup sampai 50 tahun dikira darjat tinggi, bagaikan pemimpin 90 tahun hari ini (oops).

RUJUKAN:

Beaumont, P. (2015, Julai 24). Archaelogists find possible evidence of earliest human agriculture. The Guardian.

McBrearty, S., & Brooks, A. (2000). The (ditapiskan) that wasn’t: A new interpretation of the origin of modern human behavior. Journal of Human Evolution 39 (5): 453-563.

Pettitt, P. (2021, April 20). Prehistoric cave painters might have been ‘high’ on oxygen deprivation – new study. The Conversation.

Zhang, S. (2019, Disember 24). What happens to meat when you freeze it for 35,000 years? The Atlantic.


Hartawan Yang Sanggup Lepaskan Harta Berbillionnya Demi Ketenangan Dunia

Tahukah anda, terdapat seorang hartawan yang sanggup lepaskan semua hartanya demi ketenangan hidup di dunia, siapakah gerangannya?

Sulaiman Al-Rajhi adalah jawapannya, beliau merupakan seorang hartawan yang berasal daripada Arab Saudi.

Beliau juga adalah pemilik kepada rangkaian bank Al-Rajhi yang melaksanakan perbankan secara Islam.

Terkini, bank Al-Rajhi telah telah miliki 570 cawangan di seluruh dunia. Manakala terdapat 25 cawangan bank yang telah di buka di Malaysia.

Kekayaan Al-Rajhi bukan setakat pada bank sahaja tetapi ada bermacam jenis lagi. Salah satunya adalah, beliau memiliki sebuah ladang kurma yang terletak di daerah Al-Qassim, Arab Saudi.

Apa yang paling mengejutkan adalah, ladang kurma ini digunakan sepenuhnya untuk derma dan wakaf.

Ladang ini juga merupakan kawasan wakaf terbesar di dunia dimana keuntungannya digunakan untuk membiayai pembinaan masjid seluruh dunia.

Bukan itu sahaja, beliau juga telah menghadiahkan sebuah rumah dan kereta kepada guru yang pernah membantu dirinya suatu ketika dahulu.

Jasa  yang telah diberikan oleh gurunya lebih bermakna daripada nilai yang telah digantikan oleh beliau.

Pada Mei 2011, Sulaiman Al-Rajhi telah menggemparkan dunia apabila beliau bertindak memindahkan sebahagian besar harta kepada anak-anaknya serta badan kebajikan.

Dengan bantuan beberapa agensi, pengagihan harta tersebut dibuat dengan begitu jayanya. Hal ini telah membuatkan beliau kembali miskin dan hanya tinggal sehelai sepinggang.

Menurut Sulaiman Al-Rajhi, jalan yang dipilih ini telah membuatkan jiwanya menjadi lebih tenang dan gembira. Beliau juga beranggapan bahawasanya dirinya sekadar penjaga bagi keseluruhan harta dan hanya Allah S.W.T pemilik yang kekal.

Dalam tempoh perintah berkurung dek wabak koronavirus, beliau telah membelanjakan lebih 60 bilion Riyal dengan mendermakan 170 juta Riyal dan membenarkan hotel miliknya digunapakai oleh pihak kerjaan Arab Saudi.

Apa yang menariknya, beliau juga disenarai oleh Forbes sebagai antara manusia yang paling banyak menderma di dunia.

Bagi beliau lagi, cuma satu pelaburan sahaja yang berbaloi iaitu pelaburan yang dapat menyelamatkan dirinya di api neraka. Malahan, beliau sendiri tidak meninggalkan apa ketika beliau meninggal dunia.

Jadi, sudahkah anda menderma kepada golongan yang sangat memerlukan? Kalau Sulaiman Al-Rahji boleh buat, apa pula alasan anda untuk tidak berbuat demikian?

Ingat, harta tidak akan boleh dibawa ke tanah kubur. Oleh itu, gunakanlah harta anda kepada jalan yang lurus dan untuk gembira hati mereka kekurangan makanan.


Demam Lassa: Demam Maut Afrika

Di Nigeria, sejak Januari hingga Jun 2020, sebanyak lebih seribu kes disahkan dan sekitar 5000 kes disyaki. Separuh tahun 2020 sahaja, sebanyak 121 kem4t1an telah direkodkan.

Itu baru di Nigeria, negara berjiran seperti Sierra Leone, Liberia, Guinea iaitu kawasan Afrika Barat turut terkena tempias.

Sejak tahun 1952 hingga 2020, dianggarkan kes jangk1tan demam Lassa setahun ialah sekitar 100 ribu ke 300 ribu dan sebanyak 5000 kem4t1an setahun. Di beberapa kawasan di Sierra Leone dan Liberia, direkodkan bahawa 10-16% orang dimasukkan ke hospital setiap tahun menghidap jangk1tan demam Lassa.

Demam Lassa adalah peny4k1t v1rus akut yang ditularkan melalui haiwan, atau zoonosis. Penularan v1rus Lassa kepada manusia paling sering terjadi melalui tertelan (ingest) atau terhidu (inhalation). v1rus yang terkandung dalam  air kencing dan najis tikus terkena pada sesuatu kemudian disentuh oleh manusia, terkena pada lvka terbuka. Menyentuh bangkai tikus juga boleh menyebarkan jangkitan.

Jangk1tan juga boleh berlaku apabila sesorang menyedut zarah-zarah di udara yang tercemar dengan kandungan v1rus daripada air kencing dan najis tikus yang dijangk1ti.

Jangk1tan daripada manusia kepada manusia tidak berlaku dengan hanya hubungan kasual. Namun, ianya boleh berjangkit jika terdedah kepada v1rus dalam d4r4h, tisu badan, rembesan tubuh, atau sisa perkumuhan orang yang dijangk1ti. Cara lain jangk1tan ialah perkongsian jarum suntikan.

Roden Mastomys natalensis

Haiwan perumah v1rus Lassa adalah tikus yang dikenal sebagai “tikus multimammate” (Mastomys natalensis). Setelah dijangk1ti, tikus ini akan mengeluarkan v1rus dalam air kencing atau najis untuk jangka masa yang panjang, mungkin sepanjang hayatnya.

Tikus mastomys berkembang biak dengan kerap, membiak dengan banyak, dan terdapat di savana dan hutan Afrika barat, tengah, dan timur. Di samping itu, Mastomys selalu berada dekat dengan rumah manusia dan kawasan tempat makanan disimpan. Semua faktor ini menyumbang kepada penyebaran v1rus Lassa  dengan pantas dari tikus yang dijangk1ti kepada manusia.

Sejarah jangk1tan

Jangk1tan v1rus ini dikesan pada tahun 1969. Dinamakan sempena nama tempat kes pertama dikesan iaitu sebuah bandar di Nigeria.

Namun, berdasarkan satu laporan siasatan kes, kes jangk1tan v1rus ini sudah dikesan sejak tahun awal 1940.  Seramai tiga orang telah dijangk1ti v1rus ini di Nigeria, termasuk kes pertama yang diketahui umum iaitu kes tahun 1969.

4.  Ms. Lily dikejarkan ke Amerika Syarikat selepas terkena jangk1tan v1rus ini. Selepas                sembuh, dia kembali ke Nigeria dengan serum buatan sendiri untuk merawat rakan                sekerjanya iaitu Dr. Jeanette Troup. Namun, dia hanya sampai ke Nigeria selepas                       sepuluh hari rakannya itu meninggal dunia.

Simptom jangk1tan v1rus Lassa.

Pesak1t yang dijangk1ti biasanya mengalami demam selepas 1-3 dijangk1ti. Namun, sebahagian besar iaitu 80 peratus kes mengalami gejala ringan dan tidak didiagnosis. Gejala ringan termasuk demam ringan, kelainan umum dan kelemahan, dan s4k1t kepala.

Walau bagaimanapun, dalam 20% individu yang dijangk1ti, penyak1t boleh berkembang menjadi gejala yang lebih serius termasuk pend4r4han (pada gusi, mata, atau hidung, sebagai contoh), gangguan pernafasan, muntah berulang, pembengk4kan muka, sak1t di dada, belakang, dan perut.

Masalah neurologi juga telah dijelaskan, termasuk gangguan pendengaran, gegaran, dan ensefalitis (ker4dangan pada otak). Kem4t1an mungkin boleh berlaku dalam masa dua minggu setelah timbulnya gejala kerana kegagalan pelbagai organ.

Komplikasi demam Lassa yang paling biasa adalah pekak (deafness). Pelbagai tahap hilang pendengaran berlaku pada kira-kira satu pertiga daripada kes jangk1tan, dan dalam banyak kes kehilangan pendengaran adalah kekal.

Akan tetapi, kep4r4han pesak1t tidak mempengaruhi komplikasi ini. Keadaan ini boleh terjadi pada pesak1t dengan keadaan ringan dan juga pada kes-kes yang tervk

Sehingga hari ini, masih tiada vaksin untuk penyak1t ini. Cara paling efektif untuk mengawal penularan ialah membersihkan kawasan rumah supaya tiada pembiakan tikus. Amalan hiegene yang baik iaitu mencuci tangan sebelum makan juga boleh mengelakkan v1rus masuk dalam tubuh, selepas  sentuhan bahan tercemar secara tidak sengaja.  Kemat1an juga boleh dielakkan sekiranya penyak1t ini dikesan lebih awal.

RUJUKAN:


Elemen Tamadun Rom Dalam Game Of Thrones

Sebut pasal
Game of Thrones, pasti sudah sedia maklum dengan dunia fiksyen drama bersiri
terbitan HBO itu. Drama bersiri ini sudah memenangi banyak anugerah termasuk 47
anugerah Primetime Emmy termasuk Drama Bersiri Terbaik untuk tahun 2015, 2016
dan 2018. Drama ini juga turut menaikkan profil beberapa bintang sebagai
bintang utama Hollywood seperti Sophie Turner (Sansa Stark), Emilia Clarke
(Daenerys Targaryen) dan Jason Momoa (Khal Drogo). Tetapi tanpa kita sedar,
banyak elemen sejarah terutama Rom dipinjam dan diadaptasi dalam drama bersiri
berkenaan.

Dinding Martin/The Wall

The Wall atau Dinding Martin (sempena nama penulis saga George RR Martin) ini sebenarnya diambil dari Dinding Hadrian yang didirikan orang Rom untuk mempertahankan Britannia yang dikuasai mereka ketika itu dari serangan orang gasar dari belah utara.

Dan seperti Dinding Hadrian, dinding ini melindungi tujuh kerajaan yang berkuasa di Westeros dari ancaman Free Folk seperti dicatatkan dalam buku-buku nukilan Martin. Bagi tentera Rom yang berkawal di Dinding Hadrian, proses ketamadunan yang berlaku di bandar-bandar dikuasai mereka melambangkan struktur dan keamanan. Manakala di utara pula, ia melambangkan kekecohan dan anarki.

Tetapi jika
dilihat dari sudut lain, setiap orang mempunyai pandangan berbeza berkenaan
Dinding Hadrian dan ini diakui sendiri oleh cendekiawan-cendekiawan Rom. Dalam
satu tulisannya yang direkodkan sebelum pembinaan dinding berkenaan, sejarawan
Tacitus membayangkan kata-kata seorang pemimpin puak Caledonia bernama Calgacus
yang berusaha mempertahankan wilayahnya dari ancaman penjajahan yang dibawa
Rom.

Calgacus
mengisytiharkan, “Merompak, membunuh, menjarah – semua ini dilakukan atas sebab
palsu bagi sebuah empayar. Bila ianya sudah habis, maka mereka memanggilnya
keamanan.” Ketegangan antara puak-puak Caledonia dengan Empayar Rom dilihat
mirip kepada permusuhan orang Free Folk dengan tujuh kerajaan yang berkuasa di
Westeros. Malah, pemimpin mereka Mance Rayder dilihat lebih suka mati dalam
keadaan mengerikan berbanding mengkhianati komitmennya terhadap kebebasan.

Perang Lima Raja (War of the Five Kings)

Perang Lima Raja atau War of the Five Kings merupakan perang saudara yang tercetus di Westeros selepas kemangkatan Raja Robert I atau Robert Baratheon (Mark Addy). Konflik ini membabitkan Putera Joffrey Baratheon (Jack Gleason), dua bapa saudara Joffrey iaitu Stannis (Stephen Dillane) dan Renly Baratheon (Gethin Anthony), Robb Stark (Richard Madden) dan Balon Greyjoy (Patrick Malahide).

Konflik ini tercetus gara-gara fitnah yang dibawa Petyr Baelish (Aidan Gillen) yang mahu membolot lebih banyak kuasa untuk dirinya dan keluarga Baelish. Tetapi jika anda perasan, perang yang diadaptasi oleh Martin ini mirip kepada satu tempoh ketidakstabilan politik Rom yang dipanggil Tahun Empat Maharaja atau Year of the Four Emperors.

Tahun Empat
Maharaja ini merupakan satu tempoh di mana perang saudara tercetus selepas
kemangkatan Maharaja Nero yang membunuh diri pada 68 Sebelum Masihi. Dengan
kemangkatan baginda, tiada lagi waris maharaja yang datang dari keluarga
Augustus Caesar dan ini membuka ruang kepada pemimpin-pemimpin tentera berebut
kuasa untuk menabalkan diri mereka sebagai maharaja.

Tacitus
menceritakan tempoh berkenaan sebagai satu tempoh yang menakutkan dan kesannya
terhadap manusia tetapi pada masa sama turut mendedahkan kuasa sebenar Rom
bukan lagi terletak di tangan maharaja dan senat tetapi di tangan pihak
tentera. Mereka ini berada di perbatasan tetapi masih ada masa untuk kembali ke
Rom dan menuntut hak mereka. Krisis berkenaan diakhiri dengan kejayaan
Vespassian memiliki takhta Rom dan sekaligus memulakan pemerintahan di bawah
dinastinya pula.

Senibina

Essos
merupakan satu benua yang terletak di sebelah timur Westeros dan di sini, ia
mempunyai pelbagai monumen yang menarik. Sesetengah daripadanya diinspirasikan
daripada monumen-monumen yang wujud semasa era Empayar Rom. Arena-arena
gladiator termasuk satu yang ditinjau Tyrion Lannister di Meeren sebenarnya
diambil dari Colosseum, sebuah arena yang dibina Dinasti Flavian sebagai tuan
rumah acara-acara hiburan bersifat kejam dan zalim bagi rakyat Rom.

Begitu juga
dengan patung Titan of Braavos, sebuah patung besar yang memantau pelabuhan
berkenaan. Patung Titan ini sebenarnya diambil dari kisah patung Colossus of
Rhodes yang menonjolkan dewa matahari Helios dan dianggap antara tujuh
keajaiban dunia purba. Tidak seperti Titan of Braavos, runtuhan patung itu
sudah diketahui sejak zaman purba lagi.

Patung ini
dibina sebagai dedikasi kepada kejayaan mereka mengatasi ancaman tentera
Alexander the Great/Iskandar Agung pada abad ketiga Sebelum Masihi dan mengambil
masa 12 tahun untuk disiapkan. Dan tidak seperti imej kapal-kapal melalui
kakinya seperti dibayangkan oleh penglipur lara Zaman Pertengahan, ia berada di
hadapan pintu masuk pelabuhan sehinggalah ia musnah 60 tahun kemudian akibat
gempa bumi.

Biarpun ada
yang mencadangkan supaya patung tersebut dibina semula, ada yang tidak
bersetuju kerana menganggap pembinaan patung sebegitu sebenarnya mengundang kemurkaan
dewa-dewi mereka. Atas sebab itulah, patung Colossus tidak dibina semula dan
runtuhannya terus kekal di situ selama 800 tahun. Ia menjadi tumpuan ramai
pelancong termasuk dari Rom. Antara pengunjung Rhodes yang terkemuka ialah
Pliny the Elder/Pliny Si Tua yang mengagumi elemen kejuruteraan yang berjaya
direalisasikan orang Rhodes terhadap patung berkenaan.

Gerak-geri sang antagonis

Setiap drama
memerlukan antagonis yang baik dan Game of Thrones tidak perlu melihat jauh
kerana nama Cersei Lannister (Lena Headey) menjadi sebutan ramai peminat.
Cersei dianggap amat melindungi putera-puterinya, bercita-cita besar dan punya
nafsu tersendiri termasuk terhadap kembarnya sendiri Jaime Lannister
(Nikolaj-Coster Waldau). Baginda juga merasakan dirinya berharap dapat menjadi
seorang lelaki kerana sebagai lelaki, apa yang diajar sudah pasti berbeza
dengan apa yang diajar terhadap dirinya sebagai seorang wanita.

Impian
Cersei ini sebenarnya dikongsi oleh ramai wanita pada zaman antikuiti termasuk
seorang puteri Rom Timur bernama Anna Comnena/Anna Komnene. Comnena sentiasa
berangan mahu bertukar tempat dengan suaminya yang tidak subur agar dapat
menggulingkan kekandanya yang juga Maharaja Rom Timur ketika itu, John II
Komnenos. Ini berdasarkan kisah yang dibawa penglipur lara bernama Choniates
tetapi ia tidaklah benar seperti didakwa. Bagaimanapun, kisah-kisah sebegini
turut menceritakan pelbagai aspek yang menyelubungi wanita-wanita hebat dalam
kamar istana Rom.

Contohnya,
Livia merupakan permaisuri maharaja pertama Rom merangkap cucu saudara Julius
Caesar, Augustus. Baginda dikatakan mengatur pembunuhan dua cucu kesayangan
Augustus bernama Gaius dan Lucius bagi membolehkan puteranya sendiri mengambil
alih takhta. Dan ada juga yang bertindak berani dengan mendakwa Livia juga
bertanggungjawab membunuh suaminya sendiri melalui kaedah racun.

Pembebasan hamba

Kalau diikutkan di Westeros, sebarang bentuk perhambaan adalah dilarang dan selepas Daenerys mendarat di Slaver’s Bay, beliau melancarkan kempen tersusun dalam menamatkan perhambaan. Kaedah ini sebenarnya wujud semasa era Yunani dan Rom.

Sejujurnya, Rom dan Yunani mengangkat elemen perhambaan dalam masyarakat mereka dan turut mengeksploitasi keuntungan dari perdagangan hamba yang digerakkan menerusi aktiviti penjarahan dan perluasan wilayah. Aktiviti sebegini turut dinyatakan dalam pelbagai karya sastera termasuk Iliad yang dinukil oleh Homer. Dalam satu catatannya, Hector yang juga putera raja dari Troy membayangkan isterinya sendiri, Andromache ditawan dan dijadikan sebagai hamba selepas kejatuhan Troy.

Walaupun
kaedah Daenerys yang dianggap demokratik melebihi mekanisme pembebasan hamba
yang digerakkan Rom dan Yunani, kaedah pembebasan Rom dan Yunani itu memang
wujud. Proses ini dipanggil manumission (perubahan dari hamba kepada individu
yang dibebaskan dari belenggu perhambaan). Wujud perbezaan antara orang merdeka
dengan individu yang dibebaskan tetapi kedua-duanya berhak mendapat hak
kerakyatan Rom.

Proses ini
boleh dilaksanakan apabila tuan-tuan mereka memasukkan hambanya yang mahu
dibebaskan dalam wasiat mereka sebagai ganjaran kepada khidmat setia semasa
hayat pemiliknya. Dan dalam sesetengah kes walaupun ia agak jarang, ada juga
hamba yang menyimpan wang dari perbelanjaan mereka untuk membeli kebebasan
mereka. Proses ini membolehkan mereka mendapat kerakyatan Rom yang membenarkan
mereka berniaga, mendapat perlindungan undang-undang Rom, mengundi dalam
pilihan raya, mewariskan kerakyatan dan kekayaan mereka kepada anak-anak
mereka.

SUMBER

Haimson
Lushkov, Ayelet. (2017). Power plays and scheming queens: the ancient history
behind Game of Thrones. https://www.historyextra.com/period/ancient-greece/power-plays-and-scheming-queens-the-ancient-history-behind-game-of-thrones/


Kisah Gorila Di Sebuah Zoo Yang Boleh Ketagih Telefon Pintar

Zaman sekarang telefon pintar adalah segala-galanya. Bagi sesetengah orang, telefon pintar menjadi sumber hiburan utama. Untuk keluarga anak ramai, telefon pintar adalah suatu mimpi ngeri kerana setiap seorang perlu sebuah. Ada juga yang bijak menggunakan Facebook dan TikTok untuk mencari rezeki.

Tetapi seekor gorila di Zoo Lincoln Park yang terletak dalam bandar raya Chicago – telefon pintar menjadi suatu kemestian yang tidak boleh diambil.

Amare adalah seekor gorila yang berusia 16 tahun. Kalau kait dengan jangka hayat gorila, Amare sudah menghampiri pertengahan umur. Tetapi jangka hayat gorila memang rumit. Ada yang boleh hidup 40 tahun. Ada yang hidup 50 tahun. Kalau gorila dalam hutan, purata umur hanya 35 tahun. Taburan umur ini boleh bantu kalian faham jarak usia Amare.

Tetapi apa yang sama antara Amare dengan remaja zaman sekarang (selain perangai pramatang), Amare amat menyukai telefon pintar sampai ke tahap ketagih pun ada. Punca ketagihan pula bukan kerana penjaga zoo. Semuanya angkara rakan-rakan antara-spesis Amare iaitu manusia sendiri.

Ramai pengunjung selamba menunjukkan gambar dan video pada Amare sampai naik kemaruk dibuatnya (Dudek, 2022).

Implikasi Sangat Besar Terhadap Sifat Liar

Gorila tidak sama untuk dibandingkan dengan manusia. Gorila tiada akal. Gerak-geri dan tingkah lakunya dipengaruhi fitrah dan naluri.

Tanpa akal, mereka tidak mampu berfikir secara rasional. Sangat tertarik pada skrin telefon pintar, Amare seolah-olah keluar daripada persekitaraannya sampai satu hari diserang gorila lain.

Menurut penjaga zoo, serangan ini adalah perkara biasa kerana gorila memang agresif.

Tetapi punca kejadian (kerana terbuai jauh akibat telefon pintar) boleh merisikokan kedudukan sosial Amare dalam kawanannya. Hal yang demikian boleh menjejaskan tumbesaran sosialnya. Amare boleh dipulau. Amare akan tersisih daripada kawanan.

Kerana Amare terlalu kerap tengok telefon pintar (dan minta telefon pintar orang) sampai sudah tidak lagi bersosial dengan kawanan sendiri (Corkill, 2022).

Penggunaan Teknologi Secara Terkawal

Zoo Lincoln Park sekarang sedang mencari jalan untuk membetulkan keadaan. Tetapi bercakap secara kasar, penggunaan teknologi skrin sebenarnya ada baik dan buruknya. Hal yang buruk macam kes Amare sudah dibincangkan. Hal yang baik pula adalah seperti kejadian dalam Zoo Dvur Kravlove yang terletak di Czechia.

Semasa zaman pandemik, pengurusan zoo terpaksa mengatur jadual kerja. Perkara ini memberi kesan buruk pada haiwan seperti cimpanzi yang sangat kenal penjaga. Jadi pihak zoo membuat panggilan video antara cimpanzi dan penjaga (Funnell, 2021). Kadang cimpanzi Zoo Dvur Kravlove akan berpanggilan video sesama cimpanzi di Zoo Brno.

Perhubungan secara digital membantu cimpanzi bersosial… lebih baik daripada tiada langsung tetapi tidak sebaik perhubungan fizikal. Perkara hampir sama dibuat Zoo Korkeasaari di Helsinki. Penjaga memberi permainan video kepada monyet saki yang bermuka putih.

Monyet-monyet ini boleh pilih permainan yang mahu dimain, dan pendekatan ini mengurangkan stres dalam kalangan monyet (Evans, 2021). Ada masa mereka boleh pilih tengok filem juga. Perkongsian ini menunjukkan bahawa teknologi skrin sebenarnya ada manfaat. Bagi haiwan tiada akal, manfaatnya jelas… tetapi implikasinya juga sangat besar.

Jangan sampai telefon pintar ambil alih ruangan utama hidup sampai hanyut. Entah macam mana mereka boleh selesaikan masalah Amare. Ia bukan faham apa pun. Yang faham (pengunjung) perlu faham dulu.

RUJUKAN:

Corkill, B. (2022, April 15). Teenage Gorilla “Addicted” to Smartphones, but are all electronics for animals bad? IFL Science.

Dudek, M. (2022, April 6). Teenage gorilla is getting too much screen time, Lincoln Park Zoo officials say. Chicago Suntimes.

Evans, K. (2021, Februari 25). Amazon Prime-Ate: Monkeys Get Their Own On-Demand TV To Stream So They Don’t Get Bored. IFL Science.

Funnell, R. (2021, Mac 18). Chimps At Different Zoos Are Zooming Each Other To Stay Entertained During Lockdown. IFL Science.


Kalau Nak Kibar Bendera Pun Malas…

Tahukah anda mengapakah Thailand begitu mementingkan ‘syiar-syiar’ patriotisme meresap di segenap negaranya? Hatta menegakkan tiang bendera di setiap wilayah dan mengibarkan bendera Thailand adalah satu aksi wajib dipertahankan? Ni belum sembang bab gambar raja dia.

Bina bangunan kerajaan mesti ada unsur senibina tradisi, paling koman pun bumbung mesti ada identiti sendiri. Kibarkan bendera, pasang potret raja. Benda-benda ni mungkin bagi kita akan terkagum-kagum sebab apa dan mengapa tetapi bila kita lihat semangat patriotisme rakyat mereka begitu kuat, sayangkan tanahair, kita pun kecam diri sendiri, bangsatkan bangsa sendiri padahal apa yang mereka buat untuk perkasakan identiti, untuk bina jatidiri kita tak buat. Mana maunye.

Mereka pertahankan identiti, kita buang identiti. Mereka perkasakan jatidiri, kita lacurkan jatidiri. Bila jadi bodoh, lembik, dayus, jongos… mula tercangak-bangak, terpisat-pisat. Lepas tu jadi ‘escapism’ salahkan budaya Melayu. Apa kena-mengena budaya Melayu dengan kau sendiri yang mencipta nasib kau yang malang ni?

Kita yang bertanggungjawab ‘create’ masa depan dan corakkan nasib kita sendiri. Bukan orang lain. Bukan siapa-siapa. Kita sendiri.

Mereka pilih dengan cara mereka, kibarkan bendera, tonjolkan identiti, canangkan kebanggaan mereka. Walau bergaduh baju merah baju kuning, mereka tetap kibarkan bendera mereka, angkat potret raja. Thailand mendidik warganegara mereka supaya mencintai tanahair kaw-kaw punye. Mereka jaga bahasa mereka, senibeladiri mereka, senibina mereka dan budaya mereka.

Kita di sini salahkan budaya Melayu. Konon nak jadi liberal. Kalau nak jadi liberal kena liberal betul-betul. Bukan ngaku liberal tapi asyik salahkan Melayu saja. Nak ‘attack’ Islam saja.

Wilayah-wilayah sendiri kena bina identiti sendiri. Kena pacak apa jua identiti negara. Bendera ke, bangunan ke. Bangunan mestilah ada unsur tradisi yang unik yang tiada pada negara lain. Jika kita tak buat begini mungkin seratus tahun akan datang orang boleh celah buat macam-macam klaim. Benda ni paling praktikal dekat laut. Pulau-pulau tak berpenghuni. Terumbu karang. Negara yang oportunis akan bina struktur sikit-sikit di situ. Lepas tu dia klaim dengan alasan negara lain tak amik peduli pun. Bila jadi kes macam Pulau Batu Putih baru padan muka.

Patriotisme ni ada ilmu dia. Ada fungsi dia. Dia bukan satu perkataan yang poyo. Tapi satu perkataan yang memendam kuasa yang hebat. Hebat tak hebat lah sampai Thailand boleh pacak bangunan dan berjaya kibarkan bendera di sebelah bendera Malaysia yang diselit saja dipagar, buruk dan senget.

Kalau nak kibarkan bendera pun malas, jangan haraplah boleh berjuang macam Tunku Muhammad Saad. Buat malu 10 keturunan saja.

Learn this.

Pautan: http://www.astroawani.com/berita-malaysia/hilangnya-jalur-gemilang-di-pintu-sempadan-165651

~Srikandi


Ibu Beri 200 Beg Gula-Gula, Penyumbat Telinga Sekiranya Anak Nangis

Bagi yang ada anak kecil, normallah kalau si kecil meragam dan menangis. Lagi-lagi kalau si comel itu berada di tempat yang asing baginya. Bila itu berlaku, pasti ada yang merasa terganggu dan menganggap anak kecil itu sebagai pengganggu ketenteraman. Tetapi bagi seorang ibu dari Korea Selatan ini, cara dia menangani situasi ini ialah dengan memberi 200 buah beg gula-gula dan penyumbat telinga kepada penumpang penerbangan yang dinaikinya.

Wanita ini bersama anaknya, Jun-woo yang berusia empat bulan ketika itu menaiki penerbangan dari  Seoul, Korea Selatan ke San Francisco, Amerika Syarikat. Penerbangan ini mengambil masa selama 10 jam – satu tempoh yang menjerihkan bagi yang berstatus kanak-kanak atau bayi. Jadi, kalau dengar budak menangis atau meragam dengan mak bapak, siapa tak kasihan.

Tetapi sebelum itu, kalau nak tau kisah ibu hebat Alam Melayu, apa kata korang dapatkan LIPUR LARA ALAM MELAYU. Selain kisah ibu, terdapat pelbagai kisah lama yang menarik untuk dibaca. Ada harga diskaun lagi! Pautan pembelian: https://shopee.com.my/Lipur-Lara-Alam-Melayu-i.238336777.21315815920

Mungkin atas sebab itulah, wanita Korea itu sanggup menyediakan lebih 200 buah beg hadiah berisi gula-gula dan penyumbat telinga sebelum mengagihkannya kepada semua penumpang. Turut disertakan dalam setiap beg yang sama ialah satu nota kecil ini:

“Helo, saya Jun-woo dan saya berusia empat bulan. Hari ini, saya akan ke AS bersama ibu dan nenek untuk melawat mak cik saya yang menetap di sana. Saya sedikit gementar dan takut kerana ini merupakan penerbangan pertama saya. Ini bermakna saya mungkin akan menangis atau mengeluarkan terlalu banyak bunyi semasa meragam. Saya akan cuba diam tetapi saya tidak boleh berjanji tentang hal berkenaan. Maafkan saya ya.

“Jadi, mak saya sediakan sebuah beg hadiah untuk anda semua! Mak sediakan gula-gula dan penyumbat telinga. Jadi, jika anda rasa saya terlalu bising, sila guna penyumbat telinga yang diberi. Semoga anda semua menikmati perjalanan yang menyenangkan. Terima kasih.”

Salah seorang penumpang yang menerima beg hadiah berkenaan ialah seorang jurukamera dari stesen televisyen KGO-TV yang berpangkalan di San Francisco, David Corona. Dalam catatannya di Facebook, dia mengakui  mengendalikan kanak-kanak dalam situasi sebegini bukan sesuatu yang mudah dan memahami tindakan wanita berkenaan. Pada masa sama, jurukamera itu turut menyifatkan penyediaan beg yang dibuat wanita tersebut sebagai satu perkara yang terpuji dan patut dijadikan contoh.

Kisah ini muncul tidak lama selepas seorang wanita bernama Stephanie Hollifield menulis satu surat terbuka kepada seorang penumpang lelaki semasa terbang di AS. Semasa penerbangan, penumpang lelaki tersebut tak habis-habis merungut tentang kerenah anak perempuan Hollifield yang berusia dua tahun termasuk menangis. Kerenah penumpang yang tidak bertimbang rasa itu mengguris perasaannya sepanjang penerbangan.

Bagaimanapun, Hollifield bernasib baik apabila seorang pramugari yang baik hati memberi anak perempuannya cawan dan penyedut minuman sebagai mainan. Malah, pramugari yang sama turut memujuk kedua-duanya dengan menyatakan kedua-duanya sudah melakukan yang terbaik untuk mengawal keadaan masing-masing semasa penerbangan.

Selepas surat terbuka itu dimuat naik di Facebook, ia mendapat reaksi baik dalam kalangan ibu bapa. Malah, ada yang menganggap perlakuan penumpang yang duduk bersebelahan Hollifield itu sebagai terlalu mementingkan diri sendiri tanpa mengambil kira tekanan dan kesusahan yang dialami ibu dan anak itu.

Menariknya, ini bukan kali pertama penumpang berstatus ibu bapa bersikap prihatin terhadap kebajikan para penumpang lain. Pada 2012, dua ibu bapa yang membawa anak kembar mereka mengagihkan penyumbat telinga dan nota kecil kepada penumpang dalam penerbangan dari Washington D.C ke San Francisco. Dua tahun selepas itu, beberapa pasangan ibu bapa turut melakukan perkara sama semasa menaik penerbangan menuju ke Miami.

Berita-berita sebegini menunjukkan perlunya kerjasama dalam kalangan penumpang bila melibatkan bayi atau kanak-kanak. Ya, kerenah mereka terutama masa menangis memang tak selesa. Tetapi kita terlupa, satu ketika dahulu, kita juga pernah jadi seperti mereka. Masa kita buat hal, mak bapaklah yang tolong pujuk dan tenangkan kita walaupun undang rasa tak selesa kepada orang yang memandang/mendengar.

Kanak-kanak juga merupakan ingatan kepada kita bahawasanya kita semakin berusia. Tatkala mereka makin membesar dan meneruskan impian yang mahu dikecapi, kitanya pula akan jadi semakin tua dan lemah. Masa itulah, apa yang kita tak suka apa diorang buat dulu akan menghantui semula diri kita lagi-lagi kalau ada keadaan penyakit seperti dementia dan Alzheimer.

Jangan berlagak hanya kerana diri rasa kuat dan muda. Perlu ingat, nikmat juga merupakan satu ujian kepada manusia – uji sama ada manusia itu bersyukur atau tidak. Bila Tuhan tarik balik atau letakkan kita dalam situasi menyedihkan, barulah kita sedar betapa kerdilnya kita jika dibandingkan dengan Rabb Sang Pencipta. Jadilah orang yang memahami dan bertimbang rasa sebab itu yang buat Allah dan Rasul-Nya lagi kasih terhadap kita.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Pereira, A. (2019, 26 Februari). Mother on flight to SFO from Seoul passes out 200 bags of candy, earplugs in case baby cries. SFGate.

Coffey, H. (2019, 27 Februari). MOTHER HANDS OUT 200 SETS OF EARPLUGS ON FLIGHT WITH NEWBORN BABY. The Independent.

Rudd, M. (2019, 26 Februari). ‘Please use them when it’s too noisy because of me’: Thoughtful mother hands out 200 bags of candy and earplugs to fellow plane passengers in case her baby cries on board. Daily Mail.


Saddam Hussien Pernah Buat Filem

Legasi Saddam Hussein mengabadikan sebuah karier politik dalam kancah negatif buat selamanya.

Semua lebih mengenali beliau kerana menduduki Kuwait secara haram dan akhirnya tewas pada tangan Amerika Syarikat.

Ramai terpengaruh pada “kejahatan” beliau hingga tidak tahu bahawa satu masa dulu, Saddam mencuba nasib dalam dunia perfileman.

Clash of Loyalties merupakan sebuah filem tahun 1983 arahan Mohamed Shukri Jameel. Barisan pelakon dipilih dalam kalangan popular: Oliver Reed, John Barron dan James Bolam membintangi filem ini, pada ketika nama mereka sedang kemuncak.

Seorang lagi yang patut disebut ialah Marc Sinden. Mesti ada yang terfikir: kenapa bintang British sanggup bekerjasama dengan musuh antarabangsa mereka?

Sebenarnya ketika itu Saddam masih baru dalam pentas kuasa. Beliau naik pada tahun 1979, susulan kegagalan dalam struktur kerajaan dua republik yang menggantikan sebuah monarki.

Angin pepe-rangan dunia telah membu-nuh jiwa kestabilan yang diimarahkan Uthmaniyah. Jadi benih perpecahan ini diwarisi Saddam, yang sedang mencari identiti demi Iraq yang baru.

Namun tahun 1979 terlalu keramat bagi pengikut geopolitik. Itulah tahun monarki ribuan tahun Iran melungkup jatuh.

Apabila Empayar Parsi menjadi abu, Republik Iran pula bangkit dan Ruhollah Khomeini jauh sekali seperti Reza Pahlavi.

Tidak lama kemudian, Iran dan Iraq mula bersengketa. Khomeini mendesak arus revolusi di Timur Tengah sambil menggelar kerajaan-kerajaan berjiran negara haram berkiblatkan Washington D.C. (Teller, 2018).

Selesai saja sesi penggambaran Clash of Loyalties, Iraq dan Iran berperang. Jadi filem ini menayangkan tentang Iraq dengan sisi positif (dibiayai kerajaan Saddam). Setiap babak menayangkan tentang Iraq.

Dari segi keuntungan, Clash of Loyalties tidak mendapat banyak. Walau bagaimanapun, ada sentuhan politik di sebalik tabir kerana pada Julai 2014, majalah Esquire membuat pendedahan tergempar.

Penulis James Montague mendakwa bahawa Marc Sinden merupakan seorang perisik bagi pihak British. Kerajaan United Kingdom telah membuat suatu tawaran yang mustahil boleh ditolak demi anak bangsa.

Sinden pula mengaku dan mengiyakan semua dakwaan yang dibuat (Montague, 2014).

Anda juga boleh baca artikel ini di portal ekonomi dan kewangan kami, The Outlook.


Siapa Ali Fiji Dalam Filem P. Ramlee?

Nama sebenarnya ialah Syed Ali bin Syed Mohammed. Lahir di Singapura pada 2 Februari 1933. Mula bergiat dalam dunia filem pada tahun 1953. Filem pertama beliau ialah Kampung Nelayan arahan Jaafar Wiryo yang diterbitkan oleh Keris Films.

Nama “Fiji” di hujung nama Ali diberikan oleh P. Ramlee ketika sedang berlakon dalam filem Pancha Delima. Mengikut pada pendapat P.Ramlee, rambut kerinting Ali Fiji tidak ubah seperti orang Fiji. Ali Fiji dilahirkan dari keluarga seni. Bapa dan ibunya adalah pelakon bangsawan. Manakala bapa saudaranya ialah seniman Babjan, yang juga bekas pelakon bangsawan dan seterusnya aktif berlakon sebagai pelakon pembantu di era kegemilangan filem Melayu.

Ali Fiji mula berlakon sebagai “Chorus Boy” dan penari, tetapi lama-kelamaan beliau diberi peranan sebagai pelakon tambahan yang berdialog dan berkarakter. Mungkin ramai yang tidak tahu bahawa Ali Fiji kerap kali berlakon sebagai “stand in” kepada P.Ramlee. Ini disebabkan bentuk badan beliau dan rambut kerintingnya tidak ubah seperti P Ramlee di zaman kurus. Di dalam filem Penarek Becha, jika kita lihat dari sudut kamera yang jauh, ketika Amran sedang mengayuh becanya, figura itu sebenarnya adalah Ali Fiji yang mengambil tempat P.Ramlee.

Watak Ali Fiji yang paling menyerlah sekali adalah sebagai Bayen di dalam filem Ibu Mertua Ku. Selepas studio Jalan Ampas ditutup, Ali Fiji telah berhijrah ke Kuala Lumpur. Beliau pernah membuka sebuah syarikat Ali Fiji Productions. Semasa di Singapura, Ali Fiji pernah berkahwin dengan Zainon Fiji, tetapi mereka telah bercerai semasa Ali Fiji berada di Kuala Lumpur.

Ali Fiji meninggal dunia pada 16 September 1996 di Kuala Lumpur. Semoga rohnya dicucuri rahmat. Al Fatihah.

RUJUKAN:

Erti Yang Sakti – Tun Ahmad Sarji

Kacha Permata – Jamil Sulong

Dato’ Ahmad Fauzee Samad

Kelab Filem & Muzik Melayu Klasik


10 Fakta Hebat Mengenai Hukum Kanun Melaka

1) Hukum Kanun Melaka merupakan salah satu bukti penulisan dari zaman Kesultanan Melayu Melaka.

2) Hukum Kanun Melaka menjadi sumber primer membuktikan ketamadunan Kesultanan Melayu Melaka di samping menjadi antara sistem perundangan yang berasaskan Islam terawal di Alam Melayu setelah Samudera Pasai.

3) Semua komponen undang-undang Jenayah Islam iaitu Hudud, Qisas dan Takzir wujud dalam Hukum Kanun Melaka

4) Semua komponen Hudud wujud dalam Hukum Kanun Melaka (sariqah, riddah, zina, qazaf, syarbul khamr, hirabah dan bughah)

5) Hukum Kanun Melaka bukan sahaja mengandungi peruntukan hukuman, malah ia turut mengandungi prosedur-prosedur kehakiman dan keadilan.

6) Undang-undang Muamalat dan percukaian dalam Hukum Kanun Melaka menjadi bukti keunggulan Melaka dalam perdagangan

7) Undang-undang berkaitan pentadbiran seperti hukum tanah perhumaan dan hukum membunuh empat martabat (special enforcement) menjadi bukti Kesultanan Melaka memiliki sistem pentadbiran yang unggul.

8) Hukum Kanun Melaka menjadi asas kepada Hukum Kanun Pahang dan undang-undang awal yang dilaksanakan di Johor dan Perak.

9) Hukum Kanun Melaka menjadi rujukan utama undang-undang di Alam Melayu seperti undang-undang Pattani, Aceh, Brunei, Serat Surya Alam (Undang-undang Kesultanan Demak), Pepakem Cirebon (Undang-undang Kesultanan Cirebon) dan lain-lain

10) Hukum Kanun Melaka mempunyai lebih 50 naskah salinan yang tersebar di merata tempat di dunia hingga sejauh Vatican City. Malah menurut Liaw Yock Fang, naskah yang Hukum Kanun Melaka yang terbaik adalah naskah salinan yang dijumpai di Vatican City.


Kritikan Sosial Mamat Khalid Dalam Drama 16 Puasa

1. 16
Puasa merupakan drama Melayu arahan sutradara Mamat Khalid. Ia mengisahkan
tentang sekumpulan orang-orang kampung yang tidak berpuasa pada bulan Ramadan.
Mereka akhirnya ditangkap oleh penguatkuasa agama apabila didapati makan di
tepi sungai. Antara pelakon yang terlibat dalam drama ini antaranya ialah Sabri
Yunus, Aziz M. Osman, Bell Ngasri, Arwah Rab Khalid, Syarwani dan ramai lagi.

2.
Mamat Khalid dalam satu temubual dalam Astro Awani menyatakan sebab mereka
tidak berpuasa bukan kerana mereka tidak mampu berpuasa. Tetapi kerana jiwa
mereka memberontak dan ego kerana dibuang kerja. Ini boleh dilihat pada dialog
Yeh, “aku kan dah kena buang kerja..” Bila isterinya mengadu beras
sudah habis.

3. Mungkin sebab itulah lagu-lagu sosialis seperti Loituma Polka, Hiski Solama, dan Lannen Jukka dari Finland telah menjadi latar dalam drama ini. Sosialisme memang terkenal sebagai satu ideologi yang mempertahankan hak-hak kelas pekerja. Ini mungkin sesuatu yang belum pernah ada dalam mana-mana drama Melayu sebelum ini.

4.
Dalam satu adegan Abe Li lakonan Sabri Yunus membeli roti kering untuk ponteng
puasa. Tapi akhirnya dia tidak jadi makan kerana malu untuk berbuka puasa
dengan roti kering sahaja. Satu lagi adegan apabila Abe Li membawa nasi dan
telur sahaja untuk dimakan. Tetapi kawan-kawan yang lain pada mulanya menolak
kerana berasa tidak padan berbuka puasa hanya dengan nasi dan telur. Walaupun
dalam kesempitan hidup, tapi masih ‘memilih’ makanan.

5. Dengan dihimpit kesusahan hidup, Abe Li mempunyai seorang Ayah yang pemalas. Dia buat rumahnya seperti kedai makan. “Hollick Ais!” , “Teh Ais!”. Bahkan pada waktu pagi di bulan puasa pun dia tidak malu menempah minuman kepada isteri Abe Li. Perangai semacam ini kita boleh lihat di mana-mana sebenarnya.

6. Walaupun mereka tidak berpuasa dan tahu makan pada bulan puasa itu haram. Tapi mereka berasa takut apabila memegang anjing. Wani dalam satu dialog, “Kalau dah pegang nanti jenuh nak samak.” Secara umumnya, inilah pemikiran orang kita. Sangat sensitif dengan anjing padahal makan pada bulan ramadan itu pun haram juga.

7.
Khuda merupakan satu watak yang tidak kesah makan di kedai buatan orang Cina.
Dia membeli Mee Kari di kedai Ah Hok lalu dibungkus untuk makan di dalam hutan.
Watak ini agak terpencil dalam masyarakat Melayu yang sangat jarang makan
buatan kedai Cina. Tetapi pada suatu hari Khuda membeli Mee Kari untuk kesemua
kawan-kawannya. Lalu mereka tersentak apabila Mee Kari itu dibeli dari kedai Ah
Hok. Padahal sebelum tahu, mereka makan dengan amat berselera.

8.
Watak Ngasri satu watak yang sinonim dengan para suami dalam masyarakat kita.
Dia sangat takutkan isteri. Tetapi makan secara haram tidak takut pula.
Sehingga bila ditangkap dengan penguatkuasa agama pun. yang lain dia tidak
takutkan, Yang ditakutkan ialah kalau isterinya tahu yang dia tidak berpuasa.

9. Ngas
juga seorang yang sangat sensitif. Tidak boleh salah soalan atau bergurau. Dia
akan terasa dan merajuk. Orang yang cepat sensitif ini memang ada pada
sebahagian orang. Kata orang, ‘tak boleh dibawa bergurau’. Sebab itulah
perangainya kebudak-budakkan. Dilihat dari trademark nya, “Yak yak yeay!.

10.
Suatu yang sangat dekat dengan masyarakat kita ialah walaupun tidak berpuasa.
Tetapi pada setiap malam mereka tetap hadir untuk solat terawih di masjid atau
surau. Rancangan untuk tidak berpuasa pada esok hari juga dirancang semasa di
surau.

11. Walaupun solat itu dituntut untuk khusyuk. Tapi masyarakat kita masih tidak reti untuk menukar telefon ke dalam mode senyap. Salah satu adegan yang melucukan di surau apabila telefon makmum berbunyi ketika solat berjamaah. Walaupun selepas salam Pak imam cuba menegur makmum. Tetapi telefon dia juga akhirnya berbunyi dengan lagu ‘uptown girl’. Alasan Pak Imam cucunya telah menukar ringtone itu. Ya, ramai dalam kalangan orang yang berusia masih tak pandai menukar ringtone!

12.
Dalam drama ini juga mengkritik sebahagian penguatkuasa agama yang terburu-buru
ingin menangkap orang yang tidak berpuasa. Satu adegan mereka ingin menangkap
orang yang sedang menjual air untuk orang berbuka puasa. Tetapi mereka ingin
merampas barangan yang ada di gerai tersebut. Tetapi telah dihalau dengan
parang. Pergaduhan seumpama ini begitu banyak terjadi antara pekedai dengan
mana-mana penguatkuasa dalam negara kita.

13.
Antara adegan yang menarik ialah ketika Yeh berleter kepada isterinya yang
berleter. Sedangkan dia juga sedang berleter. Dia berleter panjang apabila
beras di rumahnya sudah habis. Gelagat Yeh berleter dalam loghat utara ini amat
melucukan.

14. Banyak
lagi sebenarnya yang boleh kita bincangkan mengenai Drama 16 Puasa ini. Ia
wajar ditonton oleh masyarakat Islam. Ia sangat dekat dengan realiti masyarakat
dalam konteks orang Melayu. Drama ini telah menyampaikan sesuatu yang harus
difikirkan walaupun disampaikan dalam bentuk jenaka.


Lumba Kereta Kuda: Sukan Paling Popular Di Empayar Rom

Peminat sukan moden sudah sebati dengan sukan seperti lumba kereta, bola sepak, ragbi atau kriket. Tetapi bagi Empayar Rom, sukan yang menjadi kegilaan ramai ketika itu ialah lumba kereta kuda. Sangat popular sehingga ia dikatakan jauh lebih mengghairahkan daripada menggoda lelaki atau wanita!

Begitupun, sebelum ia bertukar menjadi sukan komersial dan digilai ramai, tidak ramai tahu ia sebenarnya mengandungi elemen spiritualisme yang tinggi. Dan ini ada kaitan dengan tempat asal perlumbaan ini bermula: Yunani. Bagi orang Yunani, acara sukan dari Sukan Olimpik hinggalah lumba kereta kuda merupakan satu bentuk pengabdian kepada dewa-dewi mereka sama ada melalui kemahiran mereka atau menerusi persembahan ko.rb.an.

Contoh terawal lumba kereta kuda mengikut sejarah Yunani dipaparkan dalam karya epik Homer, The Iliad. Dalam mahakarya tersebut, Achilles mengarahkan satu perlumbaan kereta kuda diadakan sebagai satu penghormatan kepada rakannya yang gugur di medan Troy, Patroclus.

Menariknya, orang Rom turut berkongsi aspek sama dengan orang Yunani. Perlumbaan kereta kuda kemudiannya menjadi sebahagian daripada acara Ludi Romani, acara sukan yang dibuat sebagai tanda penghormatan kepada dewa utama Rom, Jupiter. Menjelang 366 SM, ia menjadi acara tahunan tamadun berkenaan dan mula mendapat suntikan penajaan daripada golongan berpengaruh.

Kebanyakan penaja perlumbaan pada ketika itu ialah para jeneral yang berkhidmat di perbatasan. Mereka sanggup memperuntukkan sebahagian daripada harta rampasan pe.ra.ng mereka bukan saja untuk meningkatkan populariti perlumbaan tetapi juga populariti mereka dalam kalangan rakyat. Salah seorang yang berbuat demikian ialah diktator Julius Caesar.

Caesar tahu warga Rom sudah asyik dengan sukan ini. Bagi menambah populariti beliau, Caesar mengarahkan sebuah hippodrome besar dibina di kawasan lembah di bawah Bukit Palatine. Hippodrome yang dikenali sebagai Circus Maximus berkeluasan 442,000 kaki persegi, 12 carceres (pagar permulaan), tembok pembahagi litar yang indah dan mampu memuatkan 100,000 orang penonton. Kapasiti Circus Maximus kemudiannya bertambah kepada 250,000 orang selepas menjalani proses pembesaran oleh maharaja-maharaja Rom bermula dengan anak saudara Caesar, Augustus.

Seperti peminat sukan moden hari ini, peminat lumba kereta kuda turut mempunyai pasukan pilihan masing-masing. Terdapat empat kumpulan yang menjadi pilihan iaitu Russata (Merah), Albata (Putih), Venata (Biru) dan Prasina (Hijau) dengan sesetengah daripadanya mewakili musim seperti Russata (musim panas) dan Albata (musim sejuk). Kedua-duanya turut mewakili dewa sembahan penyokong iaitu Albata (Dewa Zephyr) dan Russata (Dewa Mars).

Usah ditanya tentang tahap kesokongan mereka. Sokongan mereka sama seperti penyokong fanatik kelab-kelab bola sepak hari ini seperti Manchester United, Real Madrid, Inter Milan atau Bayern Munich. Dan bagi membantu kumpulan mereka menang, sesetengah sanggup membaling tablet yang dipasang dengan paku ke tengah litar dengan tujuan mencederakan kuda-kuda milik pihak lawan.

Kebiasaannya, perlumbaan berlangsung antara 10 hingga 12 minit membabitkan tujuh pusingan dengan 24 perlumbaan diadakan dalam sehari. Nampak singkat tetapi amat mencabar bagi para peserta. Atas sebab itulah, bagi meningkatkan peluang menang dalam perlumbaan, pasukan dibenarkan mendaftarkan tiga kereta kuda untuk setiap perlumbaan. Ini menjadikan setiap perlumbaan mempunyai 12 orang peserta dari keempat-empat kumpulan berkenaan.

Begitu juga dengan bilangan kuda yang digunakan peserta. Kebiasaannya, mereka hanya menggunakan empat ekor kuda semasa perlumbaan. Tetapi ada juga yang mengambil risiko dengan menggunakan dua ekor kuda atau tujuh ekor kuda. Bagi Maharaja Nero, baginda pernah turun berlumba dengan 10 ekor kuda dalam satu perlumbaan.

Walaupun diketahui sebagai peminat tegar sukan itu, Nero dianggap orang baru dalam dunia perlumbaan sebenar. Ketidakupayaannya mengawal kereta kuda semasa perlumbaan mengakibatkan baginda tercampak dari kereta kudanya dan mengalami kecederaan parah tetapi tidak sampai ke tahap mengancam nyawa baginda. Dalam dunia lumba kereta kuda, baginda dianggap bernasib baik kerana bagi peserta yang mengalami kema.la.ngan semasa perlumbaan biasanya akan kembali ke negeri cacing.

Seperti pelumba-pelumba kereta hari ini, pemandu lumba kereta kuda turut mendapat sanjungan ramai dan mendapat ganjaran lumayan hasil kerja keras mereka. Salah seorang pelumba terkenal dalam sukan ini ialah Scorpus dari kumpulan Prasina. Malah, mengikut satu cerita, beliau berjaya menebus dirinya daripada belenggu perhambaan dengan menggunakan wang kemenangan perlumbaan sebagai bayaran kepada bekas tuannya. Bagaimanapun, Scorpus ma.ti pada usia 27 tahun selepas terlibat dalam kema.la.ngan perlumbaan semasa berlumba.

Di samping para pelumba, kuda-kuda juga turut menjadi sanjungan para penyokong. Justeru, tidak hairanlah bagi sesetengah kuda berkualiti, ada yang dibenarkan bersara dan dibiakkan bagi menghasilkan baka kuda lumba seterusnya. Ada juga yang kemudiannya mendapat penghormatan penyokong selepas ia kembali menemui Penciptanya.

Disebabkan ramai penaja perlumbaaan terdiri daripada golongan bangsawan dan kerabat diraja, banyak yang perlu dipertaruhkan semasa perlumbaan. Ini kerana bagi pemenang, ia akan mengukuhkan lagi kedudukannya dan menambah wang sedia ada dalam tangan.

Atas sebab itu, usah terkejut jika ada yang cuba mengelat daripada membayar wang kemenangan. Perkara ini menimpa ayahanda Nero, Gnaeus Domitius Ahenobarbus di mana beliau dikatakan berhutang beberapa puluh ribu sesterces (mata wang Rom) sebagai wang kemenangan. Peristiwa sebegini mendorong ramai orang berpengaruh mencari dominus factionum (usahawan kumpulan) bagi memastikan wang kemenangan dilunaskan.

Di sebalik populariti sukan ini, tidak semua yang meminati sukan ini baik dari era republik dan empayar hinggalah ke era Kristian. Bagi Cicero, perlumbaan kereta kuda merupakan satu bentuk pembaziran. Ironinya, semasa menjawat jawatan aedile pada 69 SM, beliau mengangkat sumpah jawatan di mana salah satunya ialah mengangkat martabat lumba kereta kuda.

Bagi golongan berpengaruh Rom, mereka tahu kuasa dan pengaruh mereka amat bergantung kepada lumba kereta kuda. Ini kerana perlumbaan sebegini merupakan kawalan sosial terbaik bagi mengelak pemberontakan selain jaminan bekalan makanan.

Dengan empayar semakin bertambah luas, minat orang ramai terhadap sukan lumba kereta kuda juga semakin kukuh. Bagi memuaskan hati ramai orang dan mengukuhkan pengaruh Rom, hippodrome turut dibina di kota-kota jajahan takluk mereka.

Antara kota yang mempunyai hippodrome ialah Antioch dab Constantinople (Turki), Ceasarea (Israel), Alexandria dan Oxyrhynchus (Mesir), Thugga (Tunisia), Toledo dan Cordoba (Sepanyol), Lyon (Perancis), and Vienna (Austria). Malah, Raja Herod the Great turut mengarahkan sebuah hippodrome dibina di Judaea pada 28 SM tetapi lokasinya masih tidak diketahui sehingga hari ini.

Menjelang era Byzantine, empat kumpulan ini muncul sebagai pendukung utama sukan lumba kereta kuda. Tetapi bagi golongan Kristian, ini menimbulkan masalah baru: keasyikan menonton sehingga terlupa tanggungjawab mereka kepada gereja. Walaupun diugut hubungan mereka dengan gereja akan dipo.to.ng, itu langsung tidak menggentarkan warga Rom dari terus menonton perlumbaan.

Para sejarawan berbeza pandangan bagaimana agama Kristian mempengaruhi permusuhan Venata dan Prasina. Ada yang melihat Venata mewakili kelompok ortodoks dengan Prasina pula mewakili golongan agamawan yang dekat di hati rakyat. Tetapi ramai bersetuju permusuhan kedua-dua kumpulan ini menjadi semakin tegang selepas Maharaja Justinian I mengahwini Theodora sekitar 524/525 Masihi.

Ini kerana semasa hayat bapanya, Acacius, beliau merupakan pelatih hippodrome bagi Prasina di Constantinople. Tetapi selepas kema.ti.an bapanya, ibunya mengambil keputusan menukar sokongan kepada Venata dan sokongan tersebut berterusan selepas berkahwin dengan Justinian. Selain permusuhan antara kedua-dua kelompok, isu cukai yang membelenggu Byzantine ketika itu mengakibatkan ramai penyokong dari kedua-dua kelompok dihukum ma.ti oleh baginda.

Dan ini mendorong kedua-duanya bergabung dan melancarkan ru.su.han Nika pada tahun 532. Kelompok Prasina dan Venata turut menamakan Hypatius sebagai maharaja dan ingin menyingkirkan Justinian daripada takhta. Theodora yang murka berjaya mempengaruhi suaminya untuk menamatkan ru.su.han yang menyaksikan 30,000 penyokong dari kedua-dua kelompok terbu.n.uh.

Menjelang abad ketujuh Masihi, perlumbaan lumba kereta kuda sudah dianggap pupus. Ia bukan saja disumbang oleh krisis politik yang tidak berkesudahan tetapi juga ketegangan agama terutama membabitkan mazhab-mazhab Kristian. Kali terakhir perlumbaan ini diadakan ialah di Circus Maximus pada tahun 549. Pada ketika itu, Rom dikawal oleh pihak Ostrogoth.

RUJUKAN:

Alvarez, David. (2021). Chariot racing stirred up both love and hate in ancient Rome. National Geographic. Diambil dari


Peti Ais Purba Parsi

Tak lama selepas aku lihat video aku berkenaan Spesis Teras oleh ML Studios, aku terus menggelabah sebab aku perasan aku makin gemuk. Dipendekkan cerita, aku pun mula lah berdiet dan sewaktu aku berdiet, antara masalah yang aku selalu hadapi ialah sayur salad menjadi rosak sebab ketiadaan peti sejuk di hostel. Benda ni buat aku terfikir, zaman dulu macam mana orang simpan makanan tanpa rosak? Zaman dahulu ada peti ais tak?

Jawapannya ialah ya, kita ada dan contoh terkenal ialah peti ais Parsi bernama Yakhchal yang mula dibina sekitar 2500 tahun dahulu. Sekitar tahun 400 Sebelum Masihi.

Berbanding dengan
peti ais kita yang setinggi dua meter dan selebar satu setengah pelukan, saiz yakhchal
ini adalah sebesar rumah anda.

Sumber utama agen
penyejukan yakhchal ialah daripada air sejuk pergunungan yang mengalir ke yakhchal
melalui saliran bawah tanah (qanat) semasa musim sejuk. Ada juga yakhchal yang
menyimpan ais terus sebagai agen penyejuk.

Menariknya, ais juga
dapat bertahan daripada pencairan mendadak dalam yakhchal. Hal ini disebabkan
sistem pengaliran suhu yang bagus dalam yakhchal. Sebagai contoh, ia mempunyai
lubang udara di dasar yakhchal dan juga lubang besar pada kubahnya. Ini
sebenarnya adalah konsep fizik asas yang bernama perolakan udara. Udara sejuk
ni selalunya berat dan akan beredar ke bawah manakala udara panas yang ringan
akan beredar ke atas.

Sebagai contoh
semula jadi, udara panas di laut akan beredar ke langit manakala udara sejuk di
langit akan turun ke bawah. Ini membawa kepada fenomena bayu laut. Kalau kita
ikut konteks yakhchal, udara sejuk yang berada di dasarnya akan memasuki lubang
pada dasar dan udara panas di dalam yakhchal akan beredar keluar ke atas
melalui lubang kubah.

Selain itu,
struktur luar yakhchal dibina dengan bahan penebat haba. Antara bahan binaan
yang digunakan ialah campuran pasir, tanah liat, putih telur, abu, bulu
kambing, jus lemon dan juga bahan kalis air bernama sarooj. Dengan ini, bukan
sahaja yakhchal mampu menahan haba daripada memasuki yakhchal, bahkan ia juga
kalis air.

Selain itu, yakhchal juga mempunyai parit pada dasarnya yang digunakan untuk menakung air yang cari daripada ais. Memandangkan cuaca Parsi pada waktu malam ini sangat sejuk, maka air takung ini akan menjadi beku pada waktu malam dan kitaran ini akan terus berulang. Jadi, tak hairan lah yakhchal ini boleh digunakan oleh orang Parsi untuk membuat kudapan berais bernama faludeh.

Kebijaksanaan
orang Parsi dalam memanfaatkan teknologi sains dan alam sekitar ini sampai
sekarang masih berguna pada orang Iran. Di sana, yakhchal tetap lagi digunakan
di perkampungan Iran seperti Kerman dan Maybod. Disebabkan itu jugalah orang
Iran memanggil peti ais sebagai yakhchal berikutan legasi peti ais purba mereka.

RUJUKAN:

Mehdipour, A.,
& Namazian, A. (2012). Yakhchal; climate responsive persian traditional
architecture. In 2nd International Conference on Environment Science
and Biotechnology (Vol. 48).

Pochee, H.,
Gunstone, J., & Wilton, O. (2017). New insight on passive ice making and
seasonal storage of the Iranian Yakhchal and their potential for contemporary
applications. PLEA.


Wujudnya Tasik Kuno Terbesar Dunia

Dulu, wujud tasik gergasi berusia 12 juta tahun dulu, mengalahkan Laut Mediterranean di tanah Eurasia dan diiktiraf sebagai tasik terbesar di Bumi. Nama tasik gergasi ini ialah Laut Paratethys.

Sekumpulan pengkaji antarabangsa yang terdiri dari ahli geologi, geografi, dan biologi evolusi yang diketuai oleh Dan Palcu, iaitu ahli kaji lautan kuno (paleo-oceanographer) dari University of São Paulo, Brazil melakukan kajian terhadap fosil dan sampel geologi dari tanah yang pernah menjadi Laut Paratethys.

Keputusan kajian menunjukkan mereka menemui sejarah sebenar kewujudan tasik terbesar dunia ini. Laut Paratethys meliputi 2.8 juta kilometer persegi, mengalahkan Laut Hitam yang hanya 430 ribu kilometer persegi. Tasik ini merangkumi tanah yang kini dipanggil sebagai Eropah Tengah dan jarak tasik ini bermula dari bahagian timur pergunungan Alps hingga ke Kazakhstan.

Menurut saintis bernama Sid Perkins, Laut Paratethys terhasil akibat perlanggaran plat tektonik yang bergerak. Perlanggaran ini menghasilkan gunung-ganang yang besar membelah lautan kuno. Kemudian sebahagian lautan terperangkap oleh gunung-ganang ini dan terhasilnya tasik gergasi. Dianggarkan jumlah isi padu tasik ini ialah 1.77 kilometer padu, 10 kali ganda dari isi padu seluruh tasik air tawar dan masin di dunia.

BERAKHIRNYA LAUT PARATETHYS

Masuk ke 23 juta tahun dulu, iklim Eurasia semakin panas dan kering. Purata air hujan semakin berkurang mengakibatkan keadaan Laut Paratethys juga berubah. Dengan iklim sebegini, kemarau panjang berlaku.
Kumpulan Palcu menemui 4 fasa kemarau yang menyebabkan saiz Laut Paratethys berkurang dan semakin drastik sekitar 7.9 dan 7.65 juta tahun dulu. Pada waktu ini isi padu tasik gergasi berkurang sehingga 250 meter padu.

Perubahan tasik gergasi yang mendadak menyebabkan keasinan air juga semakin tinggi. Hidupan akuatik yang menetap di tasik tersebut telah berevolusi selama 5 juta tahun. Wujud haiwan-haiwan mamalia laut versi kecil seperti ikan dolfin, anjing laut, dan paus namun keasinan air yang tinggi menyebabkan hidupan ini semakin pupus.

Hanya haiwan bercangkerang saja yang terselamat dari perubahan tasik gergasi ini. Laut Paratethys akhirnya ‘pupus’ sekitar 6.9 dan 6.7 juta tahun dulu. Hakisan tanah menambah lagi perubahan tasik ini, membentuk sungai yang deras membanjiri kuantiti air terakhir tasik, kemudian mengalir terus ke Laut Mediterranean.

BAGAIMANA PERUBAHAN LAUT PARATETHYS MERUBAH EVOLUSI HIDUPAN LIAR AFRIKA?

Terdapat kajian baru dari kumpulan saintis lain yang diterbitkan pada Mei 2021 oleh Communications Earth & Environment. Kajian ini membentangkan tentang hubungan Laut Paratethys dengan evolusi dan migrasi hidupan liar Afrika.

Fosil moyang zirafah, gajah, dan mamalia gergasi Afrika lain yang dikaji oleh kumpulan ini menunjukkan moyang haiwan ini sebenar berasal dari kawasan selatan Laut Paratethys. Haiwan-haiwan ini kemudian mencari padang rumput lain saat paras air laut tasik ini menurun.

Haiwan-haiwan ini secara tak langsung bermigrasi ke kawasan barat daya. Tiba di Afrika, mereka menetap dan berevolusi menjadi haiwan-haiwan Afrika kini. Sebab berlakunya migrasi ini tidak diketahui namun ahli biologi evolusi dari Jerman bernama Madelaine Böhme mengetahui sebab haiwan-haiwan ini bermigrasi.

Menurut beliau, rekod geologi di barat Iran menunjukkan perubahan iklim yang mendadak berlaku pada 23 juta tahun dulu, menyebabkan haiwan-haiwan yang menetap sekitar Laut Paratethys bergerak keluar dari tempat tinggal mereka. Iklim di tasik menjadi tidak sesuai untuk moyang haiwan Afrika ini menetap.

Padan dengan penemuan kumpulan Palcu, mereka menemui 4 fasa kemarau yang memaksa haiwan melakukan migrasi pada 8.75 dan 6.25 juta tahun dulu. Setelah bermigrasi ke kawasan selatan dan barat, haiwan-haiwan ini tiba di Afrika. Kerana rupa padang rumput Afrika sama dengan padang rumput Laut Paratethys, moyang haiwan Afrika mengambil keputusan menetap di Afrika.

‘GENERASI KINI’ LAUT PARATETHYS

Setelah ketiadaan Laut Paratethys, wujud Laut Hitam yang dahulu pernah menjadi kawasan basin Laut Paratethys. Laut Hitam hanya meliputi 14 peratus dari keluasan tasik terbesar dunia ini.
Ketiadaan Laut Paratethys ini juga ‘melahirkan’ tanah baru Eurasia. Lebih 2 juta kilometer persegi tanah subur di Eropah Tengah dan Asia, kemudian menjadi penempatan manusia dan membentuk tamadun yang mewarnai dunia.

Jika Laut Paratethys masih wujud, mungkin tidak wujud negara-negara Eropah Tengah dan Timur serta sebahagian Asia Barat. Haiwan-haiwan spesis kuno mungkin masih wujud dan menjadi hidupan endemik yang hanya ditemui di kawasan tasik itu.

RUJUKAN:

Falde, Nathan. (11 June 2021). Earth’s Largest-Ever Lake Engulfed Europe and Asia 12 Million Years Ago. Ancient Origins.


Paul Charles Morphy: Lambang Kebanggaan Dan Air Mata Dunia Catur

Paul Charles Morphy merupakan seorang tokoh besar dalam dunia catur. Lahir pada 22 Jun 1837, Morphy dilihat sebagai Juara Dunia Catur yang tidak rasmi, atas sebab yang akan diterangkan nanti.

Morphy lahir di New Orlens, Amerika. Keluarga Morphy adalah antara keluarga yang berpengaruh di situ, dengan bapa Morphy, Alonzo Michael Morphy, merupakan peguam utama di Louisiana. Mak Morphy juga dari golongan elit, jadi kehidupan di rumah Morphy adalah seputar catur dan muzik sebagai aktiviti mereka pada waktu lapang.

Paul Morphy tidak pernah mendapat pendidikan yang formal dalam catur. Dia tidak pernah diajar bermain catur oleh ahli keluarganya. Sebaliknya, Morphy mempelajari catur dengan melihat ayah dan pak ciknya bermain catur.

Menurut cerita, Morphy pernah melihat perlawanan catur antara mereka, dan pada waktu itu ayah dan pakciknya seri. Morphy, yang masih lagi kecil pada waktu itu, mengatakan bahawa pakciknya sepatutnya menang, menyusun semula buah catur dan menunjukkan urutan kemenangan pakciknya.

Termenganga semua orang dalam rumah itu.

Setelah dari itu, Morphy mula menunjukkan minat terhadap catur, dengan bermain catur secara aktif di kawasan tersebut. Morphy menang mudah, dan menjadi salah seorang ‘pemain handalan’ di New Orlens.

Pada usia 12 tahun, Morphy bertemu dengan seorang lawan yang kuat, iaitu Johann Löwenthal, salah seorang pemain catur professional berketurunan Yahudi. Pada asalanya Löwenthal tidak berminat untuk bermain dengan Morphy, namun kerana mengenangkan ayah Morphy yang berpengaruh, Löwenthal mengikut kehendak keluarga Morphy.

Löwenthal kalah dua kali dengan Morphy, dan seri satu (menurut cerita, Löwenthal sebenarnya kalah ketiga-tiga perlawanan). Löwenthal kemudiannya bermigrasi ke England, dan menjadi pemain catur professional di sana.

Dengan kemenangan kepada seorang pemain professional, Paul Charles Morphy diiktiraf sebagai prodigi catur dalam keluarganya.

Morphy kemudiannya meneruskan hidup seperti biasa, seperti golongan elit yang lain, bersekolah sehinggalah Morphy berjaya mendapat ijazah sarjana (Master of Arts) pada tahun 1855. Morphy meneruskan pelajarannya dan mendapat Ijazah dalam bidang Undang-Undang (Legum Baccalaureus; LLB) pada tahun 1857.

Kau bayangkan betapa elitnya hidup Morphy. Dapat Master dan Ijazah Undang-Undang pada umur 20 tahun!

Morphy pada asalnya ingin menjadi peguam. Namun disebabkan dia masih lagi belum cukup umur untuk mempraktikkan ijazah undang-undangnya, maka Morphy mempunyai masa lapang yang agak panjang, dan dia kembali semula dalam arena catur.

Kejohanan catur pertama yang Morphy sertai adalah Kongres Catur Pertama Amerika. Dengan ajakan dari pakciknya, Morphy menyertai kejohanan ini, dan bakat Morphy mula mendapat perhatian orang ramai. Morphy mengalahkan kesemua lawannya, dan dia dijulang sebagai Juara Catur Amerika untuk tahun 1857.

Meskipun Morphy merupakan seorang juara di Amerika, lawannya bukanlah terdiri dari pemain catur yang kuat. Justeru Persatuan Catur Amerika Syarikat mula mencari pemain-pemain yang berbakat untuk menjadi lawan kepada juara baru mereka.

Mereka juga memanggil pemain dari benua lain, seperti Eropah dan Russia, untuk menentang Morphy. Bahkan juara dari Eropah, Howard Staunton turut diundang secara terus.

Masalah utama adalah, pemain dari Eropah tidak melihat perjalanan ke Amerika Syarikat itu sebagai sesuatu yang berbaloi. Morphy ingin berlawan dengan juara-juara kami? Maka persilakan datang ke mari.

Morphy kemudiannya bergerak menuju ke Eropah, dengan harapan mampu berlawan dengan Staunton dan pencatur-pencatur hebat yang lain. Antara pencatur yang pertama yang Morphy jumpa sewaktu di Eropah adalah Johann Löwenthal, pemain catur professional yang Morphy kalahkan.

Morphy bergerak ke serata Eropah. Dari England, dia bergerak ke Perancis, Jerman dan Russia, dan dia juga berjaya melawan ramai pemain catur yang kuat. Morphy mengalahkan mereka dengan amat mudah. Antara nama-nama besar yang menjadi makanan Morphy adalah Henry Bird (pengasas Bird Opening), Thomas Barnes (pemain catur utama British) dan La Bourdonnais (pemain catur utama Perancis).

Meskipun begitu, Howard Staunton kelihatannya cuba melarikan diri dari menghadapi Morphy. Perlawanan catur antara Staunton dan Morphy tidak pernah terjadi.

Setelah mengalahkan ramai pencatur-pencatur yang hebat, secara tidak rasmi, Morphy kemudiannya ditabalkan sebagai “Juara Dunia” di London. Sekembalinya Morphy di Amerika, Morphy menjadi selebriti masyarakat pada waktu itu, dengan pujian “Paul Morphy, si Juara Dunia”.

Setelah selesai pengembaraan Morphy, Morphy merasakan bahawa telah sampai masanya untuk dia memulakan kerjayanya sebagai seorang peguam dan mengakplikasikan apa yang telah dipelajarinya.

Hidup sebagai pemain catur professional pada zaman Morphy bukanlah sama seperti zaman sekarang. Zaman sekarang, pemain catur ditaja oleh jenama-jenama besar, namun pada zaman Morphy, pemain catur mencari makan dengan berjudi, dan keluarga Morphy, mempunyai nama yang agak terkenal, tidak begitu menyukai Morphy bekerja sedemikian rupa.

Sekembalinya Morphy di Amerika, dia mengumumkan bahawa dia bersara dari bermain catur secara professional. Sewaktu cuba untuk mengembangkan kariernya sebagai peguam, Amerika berada dalam Perang Sivil, dan hal ini sedikit sebanyak mengganggu kariernya.

Pernah sekali, diceritakan bahawa seorang klien enggan mendapatkan khidmat Morphy kerana dia “tidak mahu pemain catur dalam kesnya”. Melihat kepada kerjayanya yang tidak berjaya, Morphy bertuah kerana keluarganya kaya, dan dia menghabiskan sisa hidupnya dengan harta keluarganya, dan tidak pernah lagi bermain catur secara professional.

Pada 10 Julai 1884, sewaktu berumur 47 tahun, Paul Morphy meninggal dunia di rumahnya akibat stroke. Dia merupakan juara dunia, namun akhir hidupnya, dia bukan siapa-siapatanpa caturnya.

Antara perkara yang anda mungkin perlu tahu, sekiranya anda peminat catur adalah, Morphy banyak mengadakan Perlawanan Serentak (Simultaneous Match) dengan khalayak ramai. Selain itu, Morphy juga selalu berlawan dalam keadaan handicap, kadangkala tanpa kuda, bishop atau rooknya.

Morphy merupakan seorang pemain catur yang bermain dengan menggunakan gerak hati (impulsive playstyle). Gaya permainan Morphy adalah berbentuk berani dan open-board play, yang kadangkala dikenali sebagai Romantic Chess, stail permainan yang penuh dengan pengorbanan dan pergerakan yang aktif.

Kebanyakan Juara Dunia zaman sekarang turut mengakui kehebatan Morphy. Sebagai contoh, Bobby Fischer meletakkan Morphy sebagai antara Sepuluh Pemain Catur Terbaik Sepanjang Zaman. Garry Kasparov pula mengatakan bahawa Paul Morphy merupakan Bapa Catur Moden.

Salah satu ayat Morphy yang terkenal, yang menunjukkan bahawa Morphy sebenarnya berasa agak terkilan kerana mengenali catur dalam hidupnya, sebab kenapa Paul Charles Morphy merupakan “The Pride and Sorrow of Chess”:

“The ability to play chess is the sign of a gentleman. The ability to play chess well is the sign of a wasted life.” – Paul Morphy

P/s: Sekiranya anda tidak begitu mahir dalam catur, anda boleh menonton salah satu perlawanan catur Morphy yang terkenal, iaitu “The Opera Game”, salah satu perlawanan catur paling terkenal dalam sejarah.

Dalam perlawanan ini Morphy menunjukkan kebijaksaannya menentang dua orang pemain catur lain sambil sewaktu dia sedang menonton opera. Turut terjadi dalam perlawanan ini adalah Morphy mengorbankan Ratunya (Queen) untuk mendapatkan checkmate.

Link video –

RUJUKAN:

The Morphy Saga (Agadmator Youtube Channel) – https://www.youtube.com/watch?v=EV-bSA0RHGI…

“Paul Morphy, The Pride and Sorrow of Chess”, David Lawson, 1976.

“Fischer’s Top Ten” – https://web.archive.org/…/Chess/Trivia/Fishers10.html

“The Life and Chess of Paul Morphy” – http://www.edochess.ca/batgirl/index.html

“Paul Morphy Best Game” – https://www.chessgames.com/perl/chesscollection?cid=1015028


Mengejar Kelajuan Cahaya

Antara idea lain yang dibawa oleh Albert Einstein hasil dari Teori Relativiti Khusus beliau adalah halaju cahaya menjadi halaju maksimum dalam alam semesta. Sebelum Einstein, halaju cahaya ini telah lebih dulu dikaji oleh saintis Scotland, James Clerk Maxwell.

Apa maksud halaju maksimum? Maksudnya, tiada apa yang mampu bergerak lebih laju dari cahaya.

Kenyataan ini macam tak nampak significant sangat, tapi mungkin pendapat kau akan berubah lepas kau baca post ni.

Bayangkan kau tengah berdiri di pondok bas. Kau tengok jam di satu menara jam, dan kau dapati jam tersebut menunjukkan pukul 3.00 petang. Jarum saat jam sedang berputar mengikut saat waktu, macam jam analog biasa.

Katakanlah bas kau dah sampai. Dan disebabkan ini eksperimen minda (read: Thought experiment), maka kau boleh tetapkan berapa laju bas kau nak jalan.

Untuk menjadikan kes ini menarik, kau tetapkan kelajuan bas kau pada kelajuan cahaya.

Sejurus kau naik ke atas bas kau dan bergerak, bila kau pandang balik ke menara jam tadi, kau akan dapati jarum jam di menara tersebut tidak bergerak.

Kenapa?

Hal ini adalah kerana cahaya dari menara jam tersebut sekarang tengah cuba untuk kejar kelajuan kau, tapi sebab kelajuan kau adalah sama dengan kelajuan cahaya, maka cahaya dari menara tersebut takkan pernah sampai ke retina mata kau.

Dia macam Abu dengan Ali main kejar-kejar. Kalau Abu kejar Ali dengan kelajuan yang sama, sampai esok pun Abu takkan dapat tangkap Ali. Abu hanya boleh tangkap Ali bila Ali mula memperlahankan langkah larian dia.

Menggunapakai analogi yang serupa, cahaya daripada jam tersebut pun takkan sampai kepada bas yang kau naiki, selama mana kelajuan kau adalah sama dengan kelajuan cahaya yang sedang mengejar kau.

Hal mengenai cahaya ini menimbulkan banyak perdebatan kepada ahli fizik, antaranya:

Pertama: Bila kita capai kelajuan cahaya, adakah alam akan menjadi gelap gelita untuk kita (sebab cahaya tak mampu nak kejar kita)?

Jawapan penulis: Sekiranya kita mampu bergerak selaju cahaya, senario yang paling mungkin berlaku adalah – kau hanya akan melihat cahaya datang dari depan, dan tiada cahaya mampu mengejar kau dari belakang.

Dalam kes bergerak dengan kelajuan cahaya, adalah penting untuk tahu arah tuju kau sendiri. Hal ini adalah kerana cahaya dari belakang kau akan cuba mengejar kau (seperti yang dibincangkan di atas), dan kau pula bergerak ke arah cahaya di depan kau, menyebabkan kau hanya menerima cahaya dari depan (dan mungkin sedikit cahaya dari bahagian sisi). Gambaran ini seringkali digunapakai dalam gambaran warp drive dalam sains fiksyen yang terkenal, seperti kapal angkasa Enterprise dalam Star Trek.

Kedua: Apa yang akan terjadi bila kita bergerak melebihi kelajuan cahaya?

Jawapan penulis: Sejujurnya, aku berbelah bahagi untuk menjawab soalan kedua ini. Untuk memahami konteks soalan kedua ini, banyak teori relativistik sebenarnya perlu dicairkan untuk pembaca, seperti pengembangan masa, pengucupan panjang dan jisim relativistik. Terma faster than light (FTL) sendiri masih menjadi persoalan – benarkah cahaya merupakan polis alam semesta: tiada objek fizikal lain yang mampu mencapai kelajuan cahaya? Bacaan lanjut mengenai fenomena-fenomena FTL ada aku sertakan di bahagian rujukan. Antara fenomena yang wujud adalah halaju bayang, kesan Cherenkov, halaju gravity dan paradoks EPR.

Method yang aku gunakan dalam artikel aku selalunya adalah dalam bentuk thought experiment, dengan harapan mampu membuang serba sedikit keserabutan matematik dari aspek fizik itu sendiri. Insyaallah kalau ada idea, aku atau mana-mana penulis TP yang lain akan cuba untuk menjawab soalan kedua ini dengan lebih jitu di lain kali.

Bacaan lanjut mengenai FTL:

Gibbs, P. (1997). “Is Faster-Than-Light Travel or Communication Possible?”. The Original Usenet Physics FAQ. Retrieved 20 August 2008.

Link: http://math.ucr.edu/home/baez/physics/Relativity/SpeedOfLight/FTL.html

Rujukan:

Einstein A. (1905). “Zur Elektrodynamik bewegter Körper”. Annalen der Physik (in German). 17: 890–921. Bibcode:1905AnP…322..891E. doi:10.1002/andp.19053221004. ”

English translation: Perrett, W; Jeffery, GB (tr.); Walker, J (ed.). “On the Electrodynamics of Moving Bodies”. Fourmilab. Retrieved 2009-11-27.

Gibbs, Philip (1997). “How is the speed of light measured?”. The Physics and Relativity FAQ.

Pedro F., Gonzalez D. (2000). “Warp Drive Space Time”. Physical Review D, Vol. 62. The American Physical Society.

Kenneth M. (2006). “The Story of c” American Journal of Physics


Letupan Stor Simpanan Bahan Bunga Api Enschede, Belanda – May 13, 2000.

Siapa sangka dicelah bangunan perumahan, berdirinya sebuah bangunan yang dijadikan stor penyimpanan bahan yang digunakan untuk pembuatan bunga api. Berdasarkan laporan, syarikat ini mempunyai lesen untuk menyimpan lebih 160 tan bahan (magnesium, strontium, lead etc) yang digunakan untuk proses pembuatan bunga api.

Bangunan ini dibina dan telah beroperasi dikawasan luar bandar semenjak tahun 1977. Masa demi masa berlalu maka pembangunan telah berlaku dikawasan sempadan negara Belanda ini menyebabkan bangunan ini dikelilingi bangunan untuk perumahan rakyat berpendapatan rendah. Melalui laporan yang dikeluarkan World Socialist Web Site, penduduk disitu tidak tahu menahu mengenai risiko yang terdapat dikawasan itu(Paul Hendrick, 2003).

Ini juga dikukuhkan lagi berdasarkan video amatur yang dirakam semasa kejadian, penduduk berkumpul ditepi jalan untuk melihat apakah yang sedang terjadi tanpa mengetahui bangunan itu menyimpan ratusan kilogram bahan mudah terbakar yang sedang menunggu masa untuk meletup.

Kejadian ini meragut nyawa 23 nyawa termasuk 4 anggota bomba yang sedang bertugas untuk memadamkan api ditempat kejadian. Lebih 1000 penduduk kawasan itu cedera akibat terkena serpihan bangunan berterbangan akibat letupan itu. Letupan pada petang itu masih boleh boleh dirasai pada jarak lebih 30 kilometer dan dilaporkan bersamaan 4000 kg TNT. Asap tebal menghitam boleh dilihat dari berpuluh kilometer dan tersebar dari kawasan kejadian.

Laporan Kejadian

Sekitar jam 1 petang, kebakaran kecil telah dilaporkan dikawasan bangunan stor itu. Anggota bomba telah dikerahkan untuk tempat kejadian dan memulakan proses pemadaman api. Penduduk kawasan itu berkumpul ditempat kejadian untuk melihat apa yang sedang berlaku. Semburan air menggunakan pili bomba telah digunakan untuk memadamkan api.

Kira-kira sepuluh minit selepas proses pemadaman itu, api terus merebak dan ribuan letupan kecil bunga api telah tertembak keudara. Ini telah menyebabkan penduduk yang berkumpul dijalanan bertempiaran lari kedalam bangunan. Letupan pertama yang dianggarkan bersamaan 1500 kilogram TNT telah meletus dan kemudiannya diikuti letupan kedua dan terkuat dianggarkan bersamaan 4000 kilogram TNT tidak lama selepas letupan pertama. Penduduk yang tidak sempat berlindung dilaporkan cedera terkena sisa bangunan yang berterbangan. Cermin bangunan sekeliling pecah akibat letupan kuat itu. Gegaran 1.8 scala ritcher itu boleh dirasai sekitar 10 kilometer kawasan kejadian.

Jentera bomba dari bandar berdekatan termasuk bandar sempadan Jerman turut dikerahkan ketempat kejadian untuk memadamkan api yang telah merebak kebangunan sekeliling selepas letupan itu.

Siasatan Kemalangan

Syarikat ini telah beroperasi semenjak tahun 1977 dan membekalkan bunga api untuk digunakan semasa konsert atau sambutan tahun baru. Antara bahan yang didapati disimpan dalam bangunan ini melalui rekod syarikat ialah magnesium, lead dan strontium. Magnesium dan strontium adalah antara bahan kimia yang boleh menyebabkan letupan hasil reaksi tindak balas dengan air. Semburan air oleh pihak bomba telah dikatakan menjadi punca letupan pada hari kejadian.

Laporan juga mendapati kawasan letupan mengandungi bahan lain seperti barium, cadmium, chrome, copper, nickel, lead, antimony, strontium, titanium, and zink. Ini bermaksud bahan kimia berbahaya ini telah tersebar dikawasan kejadian dan terdedah kepada penduduk terlibat. Semua bahan ini boleh menyebabkan kesan radioaktif dan bahaya sekiranya terhidu atau tertelan oleh mangsa ditempat kejadian.

Kerajaan Belanda telah mengarahkan supaya setiap penduduk yang kawasan itu di hantar untuk menjalani pemeriksaan kesihatan untuk memastikan mereka tidak mengalami masalah kesihatan berpunca dari pendedahan terhadap bahan kimia berbahaya selepas letupan itu. Satu laporan telah dikeluarkan berdasarkan perbezaan sebelum dan selepas kejadian berkenaan keadaan kesihatan. Proses pemerhatian berterusan dijalankan kepada mangsa terlibat atas kebimbangan proses pendedahan jangka masa panjang.

Analisa kesihatan psikologi terhadap mangsa terlibat turut dijalankan selepas kejadian ini.

Rumusan

Selepas peristiwa ini, satu memorial peringatan telah dibina di kawasan ini untuk memperingati 23 mangsa yang terkorban semasa kejadian. Kawasan ini telah dibangunkan semula sedikit demi sedikit.

Teori demi teori punca sebenar kebakaran kecil dipermulaan kejadian dikeluarkan, namun tidak tahu sejauh mana kebenarannya. Arson, khianat, dan litar pintas semua sekadar satu teori. Yang menjadi tanda tanya ialah mengapa penduduk sekitar tidak mengetahui langsung bahaya dikawasan mereka itu.

Sekiranya mereka tahu 160 tan bahan mudah meletup tersimpan disitu, adakah mungkin mereka akan berkumpul dijalanan untuk melihat bomba memadamkan api semasa kejadian?

Dua pemilik syarikat ini juga didakwa dimahkamah kerana disyaki menyimpan stok bahan yang digunakan untuk pembuatan bunga api melebihi had yang dibenarkan. Hukumannya ialah penjara 6 bulan.

Rujukan:

1. Dutch fireworks disaster
http://news.bbc.co.uk/2/hi/europe/747566.stm

2. Discovery-Enschede Fireworks Disaster
https://www.youtube.com/playlist?list=PL37CAFEFDE9D498ED

3. Netherlands fireworks factory explosion—the downside of the Dutch social model
https://www.wsws.org/en/articles/2000/05/neth-m31.html

4. Enschede Fireworks Disaster
https://www.researchgate.net/…/232169565_Enschede_Fireworks…

5. At least 20 killed in huge explosion at Dutch fireworks warehouse
https://www.theguardian.com/…/m…/14/martinbright.theobserver

6. The list of hazardous chemical 2003, Department of Occupational Safety & Health, Ministry of Human Resources Malaysia.